text: KRALENDIJK – Direktor di SZW Eric Brakke den un entrevista ku Aimed Ayubi, a menshoná ku djabièrnè awor ta entrega sèn na kompanianan ku a hasi petishon. “Ya pa 2 siman nos a kuminsá ku e posibilidat kaminda hende por hasi petishon i te awor tin 2300 petishon pa yudansa finansiero debí na e problema di ‘covid -19’. Nos ke pone tur kos na òrdu pa por paga tur hende. Pa djabièrnè awor e kompanianan ta haña e pago. Nan tin ku prosesá esaki i paga e trahadónan. E trahadónan ku ta bin na remarke ta esnan ku ta traha na entre otro hotèl. E trahadó no mester prekupá, sinembargo nan doño di trabou ta atendé tur kos i pasa e sèn pa e trahadó. Taksista, piskadónan i esnan ku a pèrdè trabou despues di 13 di mart por bin na remarke pa e supsidio. Ta bai atendé tur esnan ku ta den nesesidat. Un persona ku no ta inskribí na kamer van koophandel i no ta paga belasting, no ta bin na remarke pa ayudo. Saba i Sint Eustatius aparte di Boneiru ta bai risibí e ayudo meskos ta e kaso na Boneiru. Nan a manda nan petishon i tur kos ta den proseso. Por hasi petishon pa bin na remarke di supsidio riba ‘website’ di SZW,” Brakke a menshoná.


c: text/html

text:
News
27 graduado na e Cruso Basico pa Entrenador
Entrega Diploma Curso Basico Entrenador
Un total di 27 graduado a haya nan diploma di Curso Basico pa Entrenador 2017.
Diabierna tabata un otro dia exitoso pa Comite Olimpico Arubano mirando cu a otorga na 27 persona e diploma Curso Basico pa Entrenador 2017. Un total di 17 di e 24 deportenan a participa na e curso aki. Mester bisa cu na 2017 un total di 42 graduado a logra nan diploma den e curso aki esaki di september 2017 pa februari 2018. E cursistanan a haya un total di 10 materia. E persona cu a miho puntuahe ta Dr. Guacapuro Jimenez den e deporte di Taekwondo mientras cu esun mas hoben cu a logra a diploma ta 24 anja den persona di Sr. Darryl Wout. Na e anochi aki miembronan di e directiva di COA, Sra. Nicole Hoevertsz y Sr. Edwin Roos den presencia di Sr. Kenneth Vrolijk miembro di Direccion Desaroyo di COA a hasi entrega di e diploma na e cursistanan den e sala di Casa del Mar Hotel.

robotstxt: allowed

filter: keep


text:
DEA ta publica mas buki digital na Papiamento
Departamento di Enseñansa Aruba (DEA) tin e sumo placer di anuncia cu Proyecto Idioma a publica 21 buki digital pa mucha na Papiamento y pronto lo publica mas pa yega na un total di 60 buki. Lesa mas
Vierlanden overleg riba Enseñansa den Reino
Na luna di Januari 2021 Minister di Enseñansa di Aruba (Lampe) hunto cu Minister di Cultura di Aruba (Maduro) a participa na e ‘Vierlanden overleg’ di Ministernan di Enseñansa, Ciencia y Cultura di Reino.
Codigo di Proteccion: un lider di proyecto extra pa sostene sector di enseñansa
E veld di enseñansa ta uno grandi y ta consisti di basta profesional, cu ta traha cu mucha y hoben, caminda a haya necesario pa busca un lider di proyecto mas, pa asina por logra yuda sigui cu ehecucion di Codigo. Un palabra di gradicimento na Minister di Enseñansa, Ciencia y Desaroyo Sostenibel señor dr. A Lampe, pa su sosten den esaki.
Encuesta “Veilige School” scol secundario
Departamento di Enseñansa Aruba (DEA) den cuadro di “Veilige School” ta conduciendo un encuesta bou di e cabesantenan di scol secundario tocante e siguridad social y fisico na scol.
Slotconclusies van het Ministerieel Vierlanden Overleg (doc)
Slotconclusies Onderwijs, Cultuur en Wetenschap tussen Aruba, Curacao, Sint Maarten en Nederland
Januari 2021
Veilige School (doc)
- Gids Primair Onderwijs en Voortgezet Onderwijs
- Survey in het Primair Onderwijs (PO) schooljaar 2017-2018
2012 – 2021
Inscripcion pa estudio pa maestro di Enseñansa Primario
Instituto Pedagogico Arubano (IPA) ta recorda cu ultimo dia pa inscribi pa e estudio pa maestro di Enseñansa Primario ta diabierna 12 di februari.
DUO: Jaaropgave 2020
Hebt u in 2020 (een deel van) uw studieschuld afgelost aan DUO en woont u in het Caribisch gebied? Dan ontvangt u vanaf 22 februari uw jaaropgave 2020.
“Advice To My Younger Self”
Asosiashon Mediko di Antias (AMA) organiseert online-evenement “Advice To My Younger Self” waar sprekers van verschillende achtergronden binnen de zorgsector hun verhaal delen. Kans om te netwerken met diverse zorgprofessionals!
Educacion na un nivel adecua ta un meta comun di Aruba y Hulanda
Esaki segun Minister di Enseñansa, Ciencia y Desaroyo Sostenibel (Lampe). Un di e palabracionan den cuadro di ayudo financiero (Landspakket) entre Aruba y Hulanda ta pa haci un doorlichting di nos sistema di enseñansa. Ministerio di Educacion, Ciencia y Desaroyo Sostenibel a bay di acuerdo cu e palabracion aki y tambe ta dunando tur cooperacion pa logra un resultado cu lo tin beneficio pa sigui desaroya, fortifica y mas cu claro tambe innova e sistema di educacion di Aruba.


text:
Oficina di Monumento Aruba (MBA)
Ministro di Cultura a institui na aña 1994 e Conseho di Monumento. Na januari di aña 1996 a sigui Oficina di Monumento y na juni di aña 1996 e Fondo di Monumento.
Vision:
Duna bida nobo na e monumentonan di Aruba y nan ambiente na un manera cu ta cultural historico responsabel, pa di e manera aki nan por bira un lugar na unda por biba, haci compra y traha. E turista tambe por haya un lugar agradabel pa por keda.
Mision:
Administra e proceso di conservacion di monumento na Aruba na unda e proteccion, mantencion y restauracion di monumento ta central.
Maneho:
E metanan di Oficina di Monumento ta encera lo siguiente:
- Stimula, stipula norma y controla activamente e cumplimento cu e ordenansa di monumento (AB1991 no. GT46);
- Adapta e ordenansa di monumento na loke ta sosode den practica;
- Inicia e procedura pa apunta despues di finalisacion di e baloracion;
- Formulacion di un sistema di permiso.


text:
Abstene di Tabaco y alcohol y Boost bo Defensa!
Na comienso di november Minister di Turismo, Salud Publico y Deporte, Departamento di Salud Publico y Plataforma Promocion di Salud a cuminsa cu e campaña “Boost bo defensa”. E meta di e campaña aki ta pa informa nos communidad con pa mantene curpa y mente saludabel den tempo di COVID-19. E siman aki Departamento di Salud conhuntamente cu FADA ta enfoca riba e topico di uso di tabaco y alcohol y ki efecto e tin riba nos sistema inmunologico.
Mayoria persona ta consciente cu humamento y e uzo di alcohol ta custumbernan cu no ta saludabel, pero hopi no ta para keto na e daño cu esakinan ta causa. Tin asina hopi enfermedad cu ta ser causa door di humamento y cualkier cantidad of tipo di tabaco ta malo pa bo salud. Banda di huma, e uzo di alcohol tambe por trece problema medico grave. Alcohol no solamente ta afecta bo salud fisico pero e por afecta bo salud mental tambe y por haci bo dependiente di dje.
Tabaco
Di e 4000 kimico componente di tabaco, alrededor di 400 ta kimico toxico. E nicotina en particular ta loke ta sumamente adictivo. E teer ta consisti di miles di kimico, mayoria bes e teer ta bay na e slijmvlies di un persona. Por ehempel den nos “luchtpijp”. E trilhaartjes den nos “luchtpijp” tin e tarea di proteha y tene sushi afo. E teer ta haci e trilhaartjes nan menos fuerte y asina e sushi ta pasa di nos boca bay den nos “luchtpijp” directamente na nos pulmon. Esaki ta haci nos pulmon debil y e ta haci’e mas vulnerabel pa infeccion of malesa.
Monoxido di carbon ta wordo produci ora cu tabaco no ta kima suficiente. Esaki ta afecta e rosea di un persona hopi lihe. E Monoxido di carbon ta yega facil na e globula cora di un persona cual ta stroba e transporte di oxigeno den bo curpa.
Cualkier cantidad of tipo di tabaco ta malo pa bo salud, ademas di ta un factor di riesgo di cancer di pulmon, humamento por ta dañino pa tur organo den bo curpa provocando leukemia y cancer di riñon, pancreas, blaas, garganta y boca. Humamento por subi bo presion y colesterol.
Alcohol
Aunke cu e informacion con alcohol ta afecta COVID-19 en particular ta hopi limita te ainda, tin informacion suficiente cu consumo di alcohol por stroba e curpa di recupera di malesanan respiratorio. Alcohol ta afecta e pulmon y tripa y ta stroba e bon funcionamento di nos sistema inmunologico.
Consumo di alcohol ta conecta cu mas di 60 condicion medico y di salud mental cu por haci e persona mas vulnerabel pa haya complicacion di COVID-19. Manera menciona akiriba e daño di alcohol ta bay mas leu cu e higra. E uzo di alcohol tin consecuencia a corto plaso, manera intoxicacion , mareamento, sacamento y vision wazig. E por tin consecuencia a largo plaso tambe, e por causa presion halto, diabetes, cancer y de presion. Sin lubida cu si bo dicidi di maneha auto bou di influencia e por tin consecuencia grave.
Tin grupo di persona cu no mester bebe alcohol en absoluto. Esaki ta inclui hoben menor di 25 aña, hende muhe na estado, persona cu condicion di salud cu ta tuma medicamento pa motibo cu e por interactua cu e uzo di alcohol, persona cu ta rehabilitando di alcoholismo y persona cu ta batayando cu un problema di salud mental.
Sea conciente y no malgasta den droga, alcohol of humamento. Inverti den bo famia y den bo salud. Come saludabel, pasa tempo di calidad cu bo famia y haci ehercicio. Tur esaki ta mehora bo sistema di defensa.
Un curason contento, un famia contento, un pais contento.
Con abo ta boost bo defensa?
Pa mas informacion di e campaña ‘Boost bo defensa’ bishita e Facebook page di Departamento di Salud Publico Aruba.


text:
Articulonan specialmente pa agricultor y criador di bestia
“Santa Rosa a ricibi articulonan nobo”
Recientemente nos a ricibi un cantidad di articulonan nobo specialmente pa e agricultor y criadornan di bestia.
Mirando cu nos a drenta den temporada di awa cero, Santa Rosa ta conseha tur agricultor pa cumpra nan tanki di plastic pa colecta awa cual ta obtenibel na Canashito Farm y asina muha matanan na cas sin trese costo adicional riba e recibo di awa. Tur e criador y agricultornan cu ta inscribi na Santa Rosa lo ricibi 10% di descuento riba tur tanki di awa cumpra na Canashito Farm, unda cu tin diferente size cuminsando for di 200 gallon te na 1500 gallon.
Tambe nos tin diferente matanan manera mango, lamunchi, apelsina, guyaba y awacati y simiyanan di fruta y berdura na benta pa asina un y tur por cuminsa cu e bunita practica aki y asina produci productonan organico y saludabel. Mes puro y gordura cla pa planta tambe ta obtenibel na Santa Rosa.
Pa e criadornan di bestia nos a ricibi rol di galvanized “fence wire”, cual ta un material sumamente fuerte y cu no ta frustia, ideal pa traha cura di bestia. Tambe tin kennel special pa transporta carbito, carne y porco.
Pa e apicultornan nos a ricibi un surtido grandi di producto, entre otro handshoen di cuero, helm di plastic y velo, smoker, frame pa wanta abeha y hopi mas.
Sin lubida e diferente cumindanan pa cabrito y carne, hooi, vitamina, articulonan pa traha keeshi y e tan gusta lechi di cabrito.
Alavez nos kier recorda tur agricultor y criador di bestia cu no a inscribi ainda, pa haci esaki mas pronto posibel dor di pasa personalmente of jama # 585 8102 y puntra pa Glenda.
Tambe nos ta informa cu durante luna di November no lo duna servicio riba tereno priva ya cu durante e luna aki lo pone atencion completo riba mehoracon di e damnan di awa.


text:
Diaranzon atardi un Metal Shark di Wardacosta a sali pa intercepta un boto cu tawata bini for di zuidwest di Aruba. Por a constata cu e boto aki, despues cu e la sali for di Aruba, a bai pega cu un otro boto desconosi cu a bin for awanan territorial di Venezuela. Despues di investigacion, a resulta cu ta trata aki di un boto local cu e nomber ‘GIFTED’ y esaki tawatin un cantidad substancial di pisca abordo. Personal di Wardacosta a hiba e boto Savaneta pa un control riguroso. E control nan aki ta wordo ehecuta pa evita cu por tin traficacion di productonan ilegal. Esaki ta procedura standardisa ora ta trata di botonan local cu tawata tin contacto of tawata den sercania di botonan di otro paisnan, manera por ehempel di Venezuela y Colombia.
A base di ley vigente, (articulo 6 di MR Covid bestrijding) cu no ta permiti pa pasa carga di un boto pa otro y riba ordo di Ministerio Publico a tuma e piscanan den beslag y e kapitan a haya un multa. Despues cu DVG a aproba e piscanan pa consumo local, Ministerio Publico a duna ordo pa reparti esakinan na instancianan caricativo. Un total di casi 700 kilo a wordo reparti entre stichting nan manera entre otro Centro Colorado, Stichting Eliezer y FPNC.


text:
ORANJESTAD, Aruba –18 juli 2020
DVG ta lamenta e informacion incorecto cu a keda publica den medionan social ayera. Ningun momento un persona cu a test positivo pa Covid 19 corona virus tabata cana rond aki na Aruba creando riesgo pa otronan wordo contagia cu e virus.
E Crisis di Covid 19 corona virus ta algo sumamente serio cu tin efecto no solamente riba e salud fisico di e pashent pero tambe riba su salud mental di henter nos comunidad.
P'esey DVG ta pidi tur esnan cu ta maneha medionan social y periodistico pa ta hopi mas cuateloso cu informacion personal di otro y evita di causa panico inecesario.
Alaves mester respeta privacidad di hende cual ta algo hopi serio, no por core publica informacion personal sin sa cu e informacion ta berdad of confirma, specialmente riba e tema aki di Covid 19.
DVG semper ta dispuesto pa suminstra of confirma informacion pero mester tin comprencion tambe pa cantidad di informacion cu por duna. Ta asina hunto nos por contribui na reconstruccion di nos pais.


text:
Aruba parce di ta mas dividi cu nunca. Siman pasa diaranson, nos Prome Minister a reuni cu partidonan politico cu a participa na e ultimo eleccion y apesar cu e contenido di e condicionnan Hulandes no tabata conoci, partidonan politico a uni pa defende e causa Arubano cu ta e Status Aparte. UPP por cierto tabata e unico partido cu a haci entrega di un documento, un “position paper” cu splicacion di e posicion di nos partido encuanto e situacion actual. Durante e supuesto “cumbre” aki, Prome Minister a bisa cu e no por duna posicion di gobierno di Aruba ainda. Remarcabel ta cu na ningun instante Minister President tabata tin e gentilesa di a informa e presentenan, cu un rato despues e lo ta saliendo pa Hulanda pa asina ta presente na reunion di diabierna dia 10 di juli.
UPP a duna oido na e peticion pa e cumbre politico apesar di tin cierto reservanan. Motibo di e reservanan tabata tin di haber cu e temor di wordo “voor het karretje gespannen”, esta cu e cumbre probablemente lo mester a fungi como un sorto di “smoke screen” pa por convence Hulanda cu tin un proceso, pa yega na un “algemeen en politiek draagvlak” pa e exigencianan Hulandes. Pues mientras ta puntra solidarismo, na e mesun momento ta tene hopi cos scondi manera por ehempel e hecho cu no ta di awor deliberacionnan cu Hulanda tabata andando.
Na momento cu e prome documentonan a leak, esta e “landenpakket”, nos di UPP a bira mas preocupa, mirando cu nos autonomia, nos Status Aparte, e klompi di diamante, ta wordo menasa. Es mas despues cu e documento oficial, via di Parlemento Hulandes a bira mas conoci, pa nos a bira con cla cu di berdad e intencion di Hulanda ta pa re-colonisa e islanan aki. Algo cu UPP a bin ta adverti for di basta tempo caba. Es mas, banda di ta habraca nos autonomia, e intencionnan di Hulanda ta parce di bay den direccion di caba cu e pueblo Arubano, e identidad Arubano por completo, mescos cu ta bin ta sosodiendo na Bonaire.
E intencion di e reunionnan di diaranson ultimo tabata tin e intencion pa crea e union necesario pa por negocia cu Hulanda, pero despues di a tuma nota di declaracionnan haci door di sr. Knops y door di Min-Pres nos ta mas preocupa cu nunca pa e futuro di nos Status Aparte. UPP ta di opinion cu enbes di union, e deliberacion na Hulanda a ocaciona mas division. Un division cu a bira obvio ora cu Secretario di Estado Knops magistralmente a tira culpa di e debacle financiero riba partido AVP(OR), dunando POREDmep un rosea politico. Mientras cu di e forma aki nos no ta realisa, cu Knops ta laba cabes di Hulanda, cu tambe ta complice den e desaster financiero cu nos pais ta pasando aden. Enbes cu nos hendenan wak kico realmente Knops y Hulanda ta haciendo, nos ta sinta kibra otro aki na Aruba. Di un banda euforia, no pa loke a wordo logra, pero euforia pasobra Knops a colga gabinete Mike Eman I y II, mientras di otro banda esnan cu ta para tras di Mike Eman y AVP ta purba di acusa e gabinete actual di ta esun cu ta entrega autonomia na Hulanda.
E desaroyo aki ta pas precies den e intento hulandes pa crea division y surgi como e gran vencedor cu a acumula un poder casi absoluto. E gran perdedor den tur esaki lo bay ta e ARUBIANO. E ARUBIANO ta esun cu ta bay sufri, pasobra e tin di paga pa e fiesta cu e no tabata parti di dje. Tanto tempo di AVP(OR) y awor esun di POREDmep. Tristo e situacion aki. Si nos mira p.e. cu ya caba e gobierno actual a flexibilisa importacion di mas trahadornan stranhero, loke cu Prome Minister mes a reconoce. E medida aki ta surgi como un di e condicionnan hulandes pa haci mas fasil pa mas hende bin establece na Aruba.
Admitiendo cu ya caba a elimina tur “BELEMMERINGEN” pa e trahador stranhero y bayendo di acuerdo cu famia di e “rijksgenoten” ta “van rechtswege toegelaten” e ARUBIANO lo no ta riba “highway 2 hell” pero riba e “SPEEDWAY 2 HELL”!!
Y pa colmo esakinan ta bai empugna cu loke cu Hulanda mes a acorda cu Nacionnan Uni na 1954!!
Na e momentonan aki no tin suficiente trabou ni pa ARUBIANONAN ni pa esnan estableci aki na Aruba. Anto sin cu bin cu ningun clase di proyecto, kier bay agilisa mas binimento di mas hende di afo. Realmente e intencion na e momentonan aki parce di ta pa nos caba cu loke nos ta considera ARUBIANO. UPP ta di opinion cu e ARUBIANO, esun cu a lanta e pais aki y pone tur hende bin haya un biba aki, ta wordo stigmatisa. Ta wordo poni riba e altar di sacrifico, tanto pa Hulanda su exigencianan y tambe pa esnan cu ta simpatisa Hulanda. Si ARUBIANONAN no lanta para, nos por wel lubida autonomia, Status Aparte, Betico Croes, nos Bandera y Himno.
Partido UPP
Booshi Wever
14 di juli 2020


text:
ORANJESTAD – Riba un sòlder chikí kalor na San Nicolas ya pa añanan largu tin un kolekshon di arte importante ta dekaí. Doño Louky Constandse ta spera ku algun dia e por ward’é otro kaminda i tene un eksposishon.
E kolekshon ta di añanan sinkuenta i Erna Giesel, mama di Constandse, ta e pintor. Na 1953 el a muda di Hulanda pa Aruba pasobra su kasá a bai traha ei komo dosente.
Pa mata tempu Giesel tabata pinta. El a laga e forsa di naturalesa arubano inspir’é. El a pinta entre otro e brùg natural, orkan Hazel i kosta nòrt. Den sinku aña el a produsí kasi dosshen obra di arte, di kua el a bende un parti ku merikano ku e tempu ei tabata traha na refineria Lago.
Herensia kultural importante
“Esaki ta di kalidat haltu i espesial pa motibu di e kòntèkst den kua a pint’é”, Renwick Heronimo, kuratòr di e fundashon kordinadó di museonan arubano (Fundacion Museo Arubano) ta bisa ora e mira imágen di e pinturanan. Den e arte e ta rekonosé influenshanan di Van Gogh.
Den e añanan ei tabatin mas arte di paisahe, pero no manera Giesel a traha, Heronimo ta splika. “Esei tabata mas idíliko.” E ta deskribí e trabou di Giesel komo ‘impreshonista’ kaminda a hasi uso di ‘eksperensha i e sintimentu di e momentu’. “Esaki sigur ta herensia kultural importante pa Aruba. Lo ta bunita si un selekshon di esaki resultá den nos kolekshon lokal.”
Den publisidat
Na 2012 Constandse a ekshibí un parti su mama su obranan den koperashon ku fondo di kultura Unoca. Pero pasobra un obra stimá a pèrdè, esta un potrèt di Giesel ku su maestro Paul Citroen (pintadó famoso hulandes) a traha, el a keda ku miedu di djis duna hende su kolekshon bai kuné.
“Lo mi haña bon pa warda e kolekshon un kaminda, basta e ta bon sigurá, Ta un propiedat di hopi balor. Pero te awor mi no a haña un kaminda ainda ku mi ta konfia.”
Awor ku el a drenta publisidat, Constandse ta spera di haña un bon lugá pa e pinturanan. “Ta pika si no hasi nada ku nan, pasobra ta un herensia imortante pa Aruba.”E mes ta preferá si warda e pinturanan na San Nicolas. “Pasobra ta aki mi mama tabata biba ántes.


text:
PARAMARIBO: Ministerio di Enseñanza na Suriname a tuma decision e siman aki, cu horario di les pa scolnan basico den luna di October ta bay wordo adapta. Esaki debi na e temperaturanan halto durante dia.
Desde e siman aki, scolnan basico lo finaliza cu les pa 12’or di merdia. E medida aki ta valido te cu 31 di October.
Na Suriname, scolnan basico mayoria ta caba sea 12:30 pm of 1:00 pm. Ultimo simannan, ni maske nan habri bentananan hancho, nada di biento ta drenta y no ta contribui pa reduci e efecto di calor riba e alumnonan.
Debi na e calor, e alumnonan casi no por concentra drechi. Pesey e escala e problema aki te na nivel di Gobierno, y un decision a cay pa manda alumnonan cas mas trempan.
Masha poco scol basico na Suriname tin airco den klas.


text:
Na aña 1960 Romoldo Martis na edat di 15 aña a kuminsá práktika e ramo di deporte di sòftbòl ku su amigunan.Na 1991 e ta bira kofundador di e klup di sòftbòl Sta. Rosa White Sox/Presto Light@ Na 1962 e klup ta partisipá pa promé biaha na kampionato ofisial di sòftbòl. Den su promé aña Romoldo a kuminsá hunga n’e posishon di 2da base y shortstop a despues a bira Apicher@ kual posishon el okupá durante 20 aña largu.
Komo picher el a logra tur su éksitonan tantu riba nivel lokal komo internashonal. Su promé kontakto ku picheo tabata na aña 1966 ku na Venezuela e Gerente General di Banko Metroplolitano, Señor Molina siñ’é algu di picheo na momento ku su ekipo Sta. Rosa White Sox/Cockspur tabata di bishita na e pais aki pa realisá algun wega amistoso. Despues di su regreso na Kòrsou, Romoldo a sigui desaroyá riba su mes y ku boluntat y dedikashon ela bira un di nos mehor pichernan di sòftbòl maskulino ku a haña rekonosimentu tantu lokal komo internashonal.
Durante su karera komo picher, Romoldo a logra hiba su klup na e titulo kampionil, tantu di Kòrsou komo di Antia y na nivel internashonal Romoldo a logra gana 3 medaya : 2 di Oro y 1 di Plata. Na 1978 na Medellin-Colombia, tabata Romoldo su labor ku a pone ku Antia a gana Medaya di Oro den e Weganan Sentro Amerikano y di Karibe. Na 1983 na Cartegena-Colombia, Romoldo a pone ku Antias ta gana Medaya di Plata den Kampionato Panamerikano di Sòftbòl. Na aña 1987 Romoldo ta retirá komo hungadó aktivo y ta bai dediká su tempu na trabou di instruktor di picheo. Den e funshon aki el kompaña diferente selekshon Antiano na kompetensianan Internashonal. Tambe Romoldo a duna klínika di Picheo riba solisitut di e Konfederashon Sentro Amerikano i di Karibe di Sòftbòl na diferente pais, e.o. Repúblika Dominikana, Cuba, Hondúras, Costa Rica y Boneiru.
E satisfakshon di mas grandi pa Romoldo ta ku e ta wòrdu rekonosé komo un Instruktor di Picheo di Sòftbòl di alto nivel. Esaki ta wòrdu manifestá públikamente pa e Ex-Presidente di e Federashon di Sòftbòl di Sto. Domingo, Señor Freddy Vallego despues ku e ekipo maskulino di Sto. Domingo a bira kampion den e Kampionato Sentro Amerikano i di Karibe ku a tuma lugá na 1983 na Cartagena - Colombia.


text:
WILLEMSTAD – E investigashon ku Stichting Overheidsaccountantsbureau (SOAB) a hasi den e kaso di kumpramentu di drèmpelnan ta kla pero awor mester warda riba e parti hurídiko pa por aktua kontra di esnan responsabel. Minister Earl Balborda enkargá ku infrastruktura ta kalkulá ku esaki lo por keda konkluí promé ku fin di aña.
Ta trata aki di un kantidat di mas ku 500 drèmpel di rùber balorá na un mion florin, ku a keda kumprá i instalá sin un destaho públiko i sin ku tabatin un nesesidat real pa pone asina tantu drèmpel. Despues di a tuma nota di e fayo, minister Balborda a laga kita mayoria di e drèmpelnan i a pone esakinan riba tereno di Obranan Públiko (DOW) kaminda aktualmente no tin uso pa nan.
A kita drèmpel dilanti di skolnan
Remarkabel ta ku den sierto bario a kita drèmpelnan ku tabatin dilanti di skolnan loke ta ta trese seguridat di alumnonan na peliger. Segun parlamentario Charles Cooper di partido MAN esaki ta kontra di e palabrashonnan hasí i ta eksigí pa pone e drèmpelnan aki bèk riba kosto di e kontratistanan.


text:
Esaki a tuma luga door di Gobernador Interino di Aruba, Su Excelencia Yvonne Laclé-Dirksz, y e minister-president saliente y entrante, señora Evelyna Wever-Croes.
Decretonan nacional retiro ministernan den funcion
Primeramente Gobernador Interino a firma e decretonan di retiro di e ministernan demisionario. Na su turno, señora Wever-Croes tambe a firma e landsbesluitnan den su funcion como minister-president saliente.
Decretonan nacional retiro y nombramento minister-president
Seguidamente Gobernador Interino a firma e landsbesluit tocante tanto e retiro di minister-president saliente como nombramento di e proximo minister-president. Mirando cu ta trata di e mesun persona, señora Wever-Croes tambe a firma e landsbesluit aki dos biaha: prome den su funcion como minister-president saliente y despues den su funcion como proximo minister-president.
Decretonan nacional nombramento ministernan nobo
Finalmente Gobernador Interino a firma e landsbesluitnan di nombramento di e ministernan nobo. Na su turno, señora Wever-Croes den su funcion di proximo minister-president, tambe a firma e landsbesluitnan aki.
Huramentacion Minister-President y e otro ministernan di Gabinete Wever-Croes II lo huramenta awe dialuna 20 di september pa 5:30 or di atardi na Cas Ceremonial di Gobernador den presencia di Gobernador Interino di Aruba, Su Excelencia Yvonne Laclé-Dirksz.
Minister plenipotenciario
E gabinete nobo Wever-Croes lo tuma un decision pa loke ta trata e puesto di minister plenipotenciario.


text:
Ultimo dia pa inscribi pa 21+ Toets na IPA
Instituto Pedagogico Arubano (IPA) ta informa cu inscripcion pa 21+ Toets na IPA ta cera dia 21 di november 2021.
Scol pa Polis ta informa
Scol pa Polis ta informa cu entrante 1 di october 2021 por solicita den forma digital.
Conferencia di prensa: Retonan den Enseñansa
Durante e conferencia di prensa di Gobierno di Aruba dia 27 di september 2021, e minister encarga cu enseñansa (Croes), a elabora riba e prome dianan di trabou y e retonan pendiente den enseñansa.
Arubalening lo ta cera pa publico
Departamento di Enseñansa Aruba ta anuncia cambio di orario pa publico pa loke ta trata servicionan di Arubalening.
Ultimo dia pa inscribi pa Landsexamen 2022
Departamento di Enseñansa Aruba (DEA) seccion Examenbureau ta recorda un y tur cu ultimo dia pa inscribi pa landsexamen MAVO, HAVO, VWO 2022 ta diahuebs dia 30 di september 2021.
Conferencia di prensa: “Nos ta tuma SDG-4 como e compas”
Dialuna dia 27 di september 2021, Minister Endy Croes, e minister encarga cu enseñansa, a duna su prome conferencia di prensa na unda el a indica di lo tuma e Sustainable Development Goal nr. 4, “SDG-4”, como e compas. E obhetivonan di SDG-4 ta pa logra enseñansa inclusivo, di calidad y pa tur hende.
Prome encuentro entre e Minister encarga cu enseñansa y stakeholders
Despues di su huramentacion diamars 21 di september 2021, e minister encarga cu enseñansa, sr. Endy Croes, a cuminsa reuni cu diferente stakeholders.
DEA cu trabou continuo pa Educacion Profesional
Recientemente DEA a organisa un exitoso Proyecto bou guia di Adviesbureau CINOP di Hulanda cu lo prepara docente pa duna enseñansa segun e concepto di Educacion Profesional (“Beroepsonderwijs”).
Festival di Buki pa Mucha: Tayer pa Maestro
Den cuadro di e anual Festival di Buki pa Mucha, Biblioteca Nacional Aruba (BNA) ta ofrece un workshop na e maestronan di scol primario, basico y special. Lesa mas
Gratis online trainingen Nederlands als Vreemde Taal
Bij het begin van het schooljaar biedt de Taalunie in samenwerking met BureauNVT drie gratis online trainingen aan om met Nederlands als Vreemde Taal (NVT) in de klas aan de slag te gaan.Scroll To Top


text:
WILLEMSTAD – “E kaso Magnus ta duru duru pegá”, Olga Saleh, abogado di Elvis ‘Monster’ Kuwas ta haña. Ta sospechá e último di a tira Helmin Wiels mata aña pasá dia 5 di mei. Pa Saleh e kos ta bon kla: “Kasi no tin prueba tékniko-forénsiko; Ministerio Públiko (MP) no por sentensiá sin un konfeshon di mi kliente.”
Durante di e di dos seshon pro forma den e kaso di e asesinato di Wiels – e kaso Magnus – Saleh ku e opinion aki ta pará direktamente kontra e opinion di fiskal Gert Rip. Esaki ta bisa ku e kaso ta kla. “E investigashon ta koriendo den bon direkshon, nos mester tende kuater testigu ainda i verifiká e deklarashon di konfeshon di Kuwas”, segun Rip.
Ménos kastigu
Saleh ta reakshoná riba loke Rip a trese dilanti den e seshon. E ta bisa ku a haña e konfeshon di Kuwas ilegalmente. “Na un momento ku mi kliente no tabatin abogado, no tabata sinti su kurpa bon i a kere ku e lo haña ménos kastigu si e konfesá, el a konfesá”, e ta postulá. Rip ta ninga esaki. “Nos a bisa ku mientras tantu ku e apelá na su derecho di keda ketu, MP lo pidi kastigu di bida largu. No ta trata di niun sorto di dil.”
Di kasi tur interogashon a traha grabashon di vidio i oudio, pero nèt nò di e interogashonnan ku a revelá algu. Nèt e ora ei lástimamente aparatura a daña”, segun Saleh.
Dia 28 di yanüari e relashon entre Kuwas i su abogado anterior a kibra. Dia 26 di febrüari Komishon di Derecho Penal a nominá i añadí Saleh komo abogado nobo. Fiskal a tuma kontakto ku Saleh riba 5 di mart pa papia tokante un dil.
“Probablemente e (Kuwas, red.) no tabata koperá mashá, sino komo MP bo no ta apelá na e abogado. Djei a keda ketu te dia ku riba 22 di mart mi ke lesa den korant ku tòg a interogá mi kliente i ku el a hasi un deklarashon; ademas a kore hib’é Hulanda, pa su propio seguridat”, Saleh ta bisa. “Anto awor MP ta bisa tambe ku ta pa e mes motibu di seguridat ei mi kliente no ke pa mi ta envolví.”
‘Chapusero’
Segun Saleh MP ta ‘chapusero’. E ta haña ku e ta frustra den su trabou pa representá interesnan di su kliente mas mihó posibel. “Naturalmente ta difísil kaba pa hasi esaki, ora ku e ta nuebe mil kilometer mas leu te na Hulanda, pero si nan kòrta tur kombersashon telefóniko tambe ora mi papia kuné, esei si ta di mas ridíkulo.”
MP a atmití den e seshon ku e aparatura di graba a daña, pero no ku ta falta kombersashon telefóniko den e fail.
E argumentashon di Saleh ta ku MP ta hunga un wega sushi. “Mi ta defendé un sospechoso. Tin hopi riesgo. Pero mester hunga e wega honestamente sí.” E ta haña ku aktualmente esaki niun ora so no ta e kaso i, dia 4 di ougùstus ora e proseso tokante kontenido kuminsá, e ke laga deklará MP no reseptivo.
Outor: Dick Drayer


text:
Isla i ministerio di salubridat, medio ambiente i naturalesa (GMN) ta kooperá! Nan a bari, limpia, drecha Kenepa Grandi, segun vários korant. Hòmbu, Isla no ta nada malu. Nan ta invertí nos florin fuerte den nos komunidat. Un aktividat asina no ta nada partikular, anto p’esei Isla asta ta risibí un ‘Solo di Oro’ di Radio Hoyer, pa invershon regular den ‘aktividat soshal.’
Ami lo athudiká otronan éksito i un muestra di mérito, pasobra mané e ta awó huma di sakrifisio i otorgamentu ta molestiá mi bista i olfato. Si tin un órgano den nos pais ku no ta niun tiki sosial, ta Isla. Regularmente Isla ta surpasá norma di dióksido di suafel ku World Health Organization (WHO) a marka, i ora e molèster ta bira berdaderamente di mas, ku alumno i dosente ku ta saka, skolnan ta wòrdu fòrsá di sera porta. Es mas. Basá riba un relato di Eco-RYS for di 2005, Isla ta mata anualmente 18 hende, si no ta mas, i nan ta kousa míles di hende pa apelá na èkstra gastu di kuido. Aparte di e bòshi di plaka ku ta mará na esaki ku pais Kòrsou tin ku paga, nos no por yama esaki ‘aktividat soshal’ ètòl. Pero kiko nos minister di salubridat, señor Whiteman, ta hasi? En bes di lembe Isla un wanta moralmente i hurídikamente, e ta kooperá ku Isla drechando un boka. Wèl, miéntras abo ta landa dushi na Kenepa Grandi, habitante di Wishi/Marchena ta guli mas pilchi òf nan ta djòdjò riba kustia di Lamuèrtè. Awor sí mi ke sa den nòmber di pas kiko ta e grupo di sanger di nos minister di GMN, i alabes dòkter, señor Whiteman.
Drs. Arjan Linthorst (miembro di direktiva di SMOC)


text:
Pronóstiko di tempu pa Kòrsou i bisindario bálido te djarason mainta 06:00o.l, 14 di ougùstùs 2019.
Pronóstiko di tempu pa Kòrsou i bisindario bálido te djarason mainta 06:00o.l, 14 di ougùstùs 2019.
Kompilá: djamars 13 di ougùstùs 2019, 05:00 o.l. (09:00 UTC)
Tempu: Parsialmente nublá i no ta antisipá áwaseru signifikante, miéntras bientu losigui supla poko fuerte.Temperatura máksimo lo alkansá 32 ºC, i temperatura mínimo di 28 ºC.Solo ta sali 06:24 i ta baha 18:57 o.l.
Bientu: For di direkshon generalmente ost i moderá te basta fuerte; forsa 4 te5 (20 te 39 km/ora, 11 pa 21 nudo). Ráfaga de bes en kuando fuerte te duru;forsa 6 te 7 (40 te 61 km/h, 22 te 33 nudo).
Situashon general: Kondishon di tempu lo bira mas favorabel pa desaroyo di nubiaden nos region durante e próksimo dianan, ku lo por trese algun momento di áwaseru riba parti di nos isla i bisindario. Mas aleu, bientu lo mantené unforsa basta fuerte i esaki ta trese kuné un kondishon di laman lokalmente unpoko brutu.
Kondishon di laman: Generalmente moderá ku altura di olanan entre di 1.5 pa 2meter (4 pa 7 pia).
Sistemanan signifikante di wer tropikal: Ningun.
Fenómeno spesial: Ningun.
Pèrspektiva te djaweps mainta:Por lo general parsialmente nublá ku algu di áwaseru pasahero.


text:
Geplaatst op 17 June 2019 dor di Ministerio Tráfiko, Transporte i Planifikashon Urbano
Willemstad – Minister Zita Jesus Leito huntu ku Servisio pa Transporte Públiko (VV) ta hasi un yamada na tur doño di pèrmit di Taksi, Bus i Tourwagen pa nan tin tur nan dokumento di nan vehíkulo na òrdu.
Den kuadro di halsa seguridat pa tur pasaheronan di taksi, bus i tambe tourwagen ta hasi un petishon na tur doño di pèrmit i tambe na tur shofùr ouksiliar pa kontrolá tur dokumento di e vehíkulo i si tin mester buta esaki nan na òrdu.
Servisio pa Transporte Públiko ta rekòrdá tur doño di pèrmit di Bus, Taksi i Tourwagen ku ke hasi un petishon pa otorgamentu i, prolongashon di pèrmit, eksonerashon i petishon pa un karchi pa shofùr ouksiliar, pa traha un sita na VV. Tambe na tur doño di pèrmit di Taksi, Bus i Tourwagen, ku nan karchi a kaduká den aña 2018, i ku a hasi petishon pa prolongashon di nan pèrmit òf ku no a hasi esaki, mester yama pa traha un sita. Kada doño di pèrmit i eksonerashon òf karchi pa shofùr ouksiliar ta responsabel pa hasi petishon pa un karchi òf eksonerashon nobo na tempu. Si e petishon no yega na tempu (6 luna adelantá ta rekomendabel) e persona aki lo mester asumí e konsekuenshanan ku esaki lo por trese kuné.
Pa traha sita por yama na number di telefon 839-2149 òf 839-2073. Na momento ku presentá na e sita mester bin ku i e petishon, i un di e pèrmit, reibeweis válido, dokumentonan di seguro, keuringskaart válido, deklarashon di Ontvanger pa ku ingreso, deklarashon di komportashon (Verklaring Omtrent Gedrag) válido .
Servisio di Transporte Públiko ta hasi un petishon na tur doño di pèrmit di Bus, Taksi i Tourwagen pa nan tin tur nan dokumentonan na òrdu manera lei ta deskribí. Si tin dokumentonan ku mester koregí, sea asina bon di yama i traha un sita pa por pone tur dokumento na òrdu. Di e manera aki nos por brinda seguridat na tur nos pasaheronan.


text:
Wak shonnan, ami no ke pusha palu bo’i kandela ni nada. Pero Rich a bin pull un Power move, hasi un huisbezoek serka Ymbert, pone Ymbert puya. Leuk en aardig. Pero e gai ku a kita bo mic fo’i bo awo?
B’a bai hunga tof serka dje tambe? Paso segun mi despues ku b’a tira brasa riba su skouder na e fiesta, nada u’n sali’fo. I segun mi bo’n hanja bo mic te hasta dia djawe.
Pero esei ta spekulashon. P’esei mi ke puntra bo awe Rich:
Ba haña bo mic bèk?
Si b’a hañ’é, mi ta kontentu pa bo. I si bo a sera chanchan ba kabes manera Ymbert a hasi, ta poko laf.
Of mi ta robes? Kemen si ta e gai duru ku bo ta pretende di ta aki, dor di lanta pone preshon rib’un gai ku mane mi ta mira ta poko suak. Bo ta haña bo tin ku sigui pone preshon. Paso nan a kita bo mic, ta brasa so bo no a brasa e homber den backgroundnai.
E ora ei bo no a pone preshon pone e gai leg uit ku e tin spijt ku ela falta bo rèspèt i ku ta stoer e kera hunga den hende dor di kita bo mic. Pero e gai chiki ku a kanta tokante e situashon si bo ke primi??
Ami’n sa wa. Ko’i ta ko’i gai suak wa. Of porta ta ami tambe, si ta asina, laga mi sa..
Update: M’a haña comment tokante ta gai mariku mi ta i ku mi tin chens di muri pa loke ma skibi. Uhm… Mi a approve e comment aki djis pa boso por mira ta den ki mundu putri nos ta bibando. Kaminda hende ta pensa ku ta bon pa un hende pèrdè su bida pa un opinion. Serio?! Ami ta sakudiendo mi kabes so ta bai aki. Paso esaki si ta tristu. Serio.
Anto pa henter e geval aki, mi ke bisa tur hende lesando. No laga orguyo ta bo drive. Hendenan ku ta laga orguyo guia nan, ta tipo di kosnan aki nan ta hasi. Un hòmber grandi ku ta sigur di su mes, no tin nèt nèt nada di bewijs na niun hende. I mesun kos den e kaso aki. Niun hende no tabata pensa riba e kos aki mas, pero ta parse mi ku orguyo ta pone ku nos tin ku ban resusita un situashon bieu ku niun hende no tabata pensa riba dje mas. Djis pa bisa ku ta gai duru mi ta. ta ègt nesesario?
Ami no sa, pero tin hende tin otro prioridatnan den bida. Jammer henter e geval aki si. Pero m’a kore atrobe.
Peace out!


text:
Edificio central di biblioteca na Playa den George Madurostraat 13 ta fungi e biaha aki como stemlokaal dia 22 di september.
Empleadonan di Censo ta prepara y sigura e espacio for di diaranson dia 20 di september pa fungi como un stemlokaal, segun e relato di biblioteca. Pa tal motibo biblioteca na ta cera pa publico dianan 20, 21 y 22 di september. Departamento Arubiana y sucursal na San Nicolas ta si habri diaranson, diahuebs orario normal y diabierna mita dia, di 8or pa 12or.
Normalmente Scol Reina Beatrix ta fungi como stemlokaal pero actualmente e edificio di tal scol ta cera pa renobacion. Dialuna dia 25 di september biblioteca ta habri bek segun orario regular.


text:
ORANJESTAD, 13 november 2020. Segun resumen di awe 14 persona mas a recupera di covid, a keda registra un total di 11 caso nobo di Covid-19, di cual 2 ta no-residente, ("positivity rate" awe ta 13 %).
Aruba a logra reduci su casonan activo pa awe na 96, total di testnan haci na airport y hospital hunto ta 269, testnan haci na laboratorio di hospital so ta 72, total di casonan di fayecimento relaciona cu Covid-19 ta na 43.
Averahe di casonan pa dia abase semanal ta 10 caso, averahe di "positivity rate" pa dia abase semanal ta 12%
Hospital ta informa cu tin un total di 8 persona interna di cual 2 ta den Cuido Intensivo y 6 isola riba piso general.
Mientras cu tur data ta indica cu Aruba tin control riba e transmicion di covid cu ta tumando lugar.
Awor nota e momento pa fiesta y lubida e esfuerso y sacrificio cu nos a haci pa por ta caminda nos ta. E virus di Covid-19 ta sigui tey presente riba nos isla y nos mester sigui control'e.
Dentro di poco Aruba lo mester wordo cambia di "code"oranje pa geel indicando cu nos ta un destinacion sigur pa por biaha. Poco poco Aruba ta recupera su salud y economia atrobe.
Ban sigui mantene distancia, sigui aplica higiena, sigui uza tapa boca, sigui test pa covid sibo tin sintoma, sigui mantene isolacion of cuarentena ora bo wordo indica, sigui cumpli y sigui cuida Aruba ta conta cubo!


text:
Resultado di e team di Aruba na President’s Cup na Las Vegas
Den fin di siman a tuma lugar na Las Vegas President’s Cup unda cu Joshua Klabér y Záhyon Klabér a participa.
Jourdé Klabér a coach tur dos atleta. Jourde Klabér mester a registra na world Taekwondo Federation como coach y na Las Vegas mester a atende e
curso di coach pa asina por a bin na remarka pa certifica su mes pa eentonan di G1 y G2 pa por coach cualkier atleta.
Dia pa dia tin cambionan cu ta bin den e bringamento di Taekwondo unda cu esaki ta word adopta cada biaha unda cu no tin un contesta ariba te unda
esaki lo yega. Manera un pregunta cu a bin pa dilanti ta e unda of te con halto bo por hisa bo pia promer cu bo hanja un straf punt.
Diasabra Joshua Klabér tabata den un poule di 13 bringador unda cu Joshua Klaber a bringa contra di Jordan Guerrero for di Merka.
Joshua Klaber a duna mas di su banda, pero no tabata suficiente pa por a logra gana unda cu a wordo derota cu un scor di 10-4.
Diadomingo tabata turno di Záhyon Klabér kende tabata premira su mes ariba e poduim. Záhyon Klabér tabata den un poule di 20 atleta unda cu
Záhyon Klabér su proer pelea a bay contra di Adrian Rocha for di Merka. Un pelea cu a bay nek y nek den puntonan te cu mester a bay te sudden death
unda cu Záhyon KLabér a scor promer y por a sigi pa e siguiente pelea. Den di dos pelea Záhyon Klabér a topa cu Kelvin Tran for di Merka unda cu e pelea
aki a bay te cu sudden death unda cu Záhyon Klabér a bolbe scor promer y logra gana e pelea pa por a sigi pa e medaja di Bronze.
Záhyon Klabér a topa cu e Candees Sherif Hassan unda cu Záhyon Klabér tabata determina pa su medaja. Den e promer rond Záhyon Klabér a coy bentaga cu un scor di 4-0.
Den di rond Záhyon Klabér a keda dilanti cu uns cor di 7-4. Den di 3er y ultimo rond Záhyon Klabér tabata ganado te na e ultimo seconde unda cu cos a bay robez cu
Záhyon Klabér cu no por mas y wordo derota cu un scor di 11-9. Un Záhyon Klabér hopi desapunta di pr a perde su medaja y mester a keda satesfeho cu su derota.
Jourdé Klabér a keda contento dipor a coach pa su promer biaha den un evento di G2.
Awor lo tuma un descanso chikito pa asina cuminsa prepara bek pa Open USA cu ta un G2 na Februari 2018.


text:
Den e acuerdo di formacion ‘Hunto pa Aruba’ lider di cada partido esta sr. Otmar Oduber, sra. Evelyn Wever-Croes y sr. Ricardo Croes a firma y asina acorda pa riba tres prioridad y punto di salida pa e periodo di gobernacion 2017 – 2021.
Bon Gobernacion
E prome punto ta encera e calidad di nos democracia y nos institutonan democratico ta depende di un structura transparente basa riba: proteccion di derechonan humano, respet pa e necesidadnan y libertadnan di nos ciudadanonan, fortificacion di nos estado di derecho y instancianan di control y responsabilisacion y bon gobernacion, eliminacion di corupcion y discriminacion. Pero mas cu tur, democracia di nos pais y bon gobernacion ta depende di e capacidad y integridad di esnan cu ta ocupa posicionnan clave den e structura y institutonan. Gobernantenan ta responsabilisa nan mes pa nan actonan y funcionamento den e aparato gubernamental. Den esaki Parlamento mester cumpli debidamente cu su tarea di controla gobierno. Ademas lo institui un departamento pa promove integridad gubernamental (‘Bureau Integriteit’).
Finansas Publico Balansa y Duradero
E di dos prioridad cu partidonan MEP, RED y POR a acorda den e acuerdo di formacion “Hunto pa Aruba” ta Finansas Publico Balansa y Duradero. Meta principal ta pa den un forma responsabel trece un balance den nos finansas publico pa awo y pa nos futuro generacionnan. Pa logra esaki lo reduci nos debe nacional na un nivel manehabel, lo baha e gastonan innecesario y lo restructura e sistema di impuesto (reforma fiscal) pa esaki bira uno mas simpel pa ehecuta y mas husto pa e pagado di impuesto. Esencia di e reforma fiscal ta pa reduci e peso di impuesto, di directo pa indirecto, cu e meta di entre otro logra mehora poder di compra, eficiencia y transparencia. Pa garantisa transparencia y efectividad di e procesonan financiero lo institui un ‘Begrotingskamer’.
E Ser Humano Central
E di tres prioridad ta enfoca riba ser humano. E ser humano y su derechonan fundamental lo wordo poni central den e maneho di e proximo gobierno y esaki lo ta visibel principalmente riba e siguiente terenonan Siguridad, Asistencia Social, Bienestar Economico, Desaroyo Sostenibel, Enseñansa di calidad, Cuido di Nivel Halto y Vivienda pa Un y Tur.
Tur e puntonan di enfoke den e acuerdo ‘Hunto Pa Aruba’ por relata na e visionnan cu a wordo presenta den POR su plan di Gobernacion y cual ta cuadra tambe cu locual cu partidonan MEP y RED tambe ta para pe. Puntonan cu ta garantisa e cambionan y adelanto cu comunidad kier mira na bienestar di un y tur.


text:
ORANJESTAD-Diaranson mainta durante conferencia di prensa di partido MEP, Parlamentario señor Guillfred Besaril a tuma tempo pa mira bek riba un aña 2016 cu un record sumamente preocupante di crimen y delincuencia. Un aña caminda mas cu 60 atraco a ser cometi. Un aña caminda varios persona a wordo herida y maltrata durante e atraconan aki. Un aña den cual hasta un comerciante hopi keri den nos comunidad a perde su bida den un acto criminal. Sr. Besaril a sigui declara lo siguiente.
“Ta tristo pa realisa cu e aumento drastico di criminalidad na Aruba ta algo historico. E aña aki mas cu nunca antes den historia di nos Pais, comunidad Arubano ta wordo confronta cu un sentimento impresionante di insiguridad. Un sentimento cu a pone un cantidad grandi di hende dicidi na bay marcha y entrega un manifiesto na e gobierno actual exigiendo mas siguridad y accionnan concreto pa loke ta trata e lucha contra criminalidad”. Parlamentario Besaril a sigui elabora cu e ta mira mecanismonan eficiente cu ta wordo aplica na otro Pais, pero no na Aruba.
“E mecanismonan aki ta na Aruba su alcance, sinembargo pa motibo di un maneho ad-hoc y anticua sea no ta wordo aplica y si utilise mes, e no ta sucede na un manera efectivo. No tin motibo pa Aruba sigui e tendencia actual di insiguridad. Cu un maneho fiho y estricto por a evita hopi dolor y disgusto na nos Pueblo. Por ehempel si tabatin mas presencia di autoridad uniforma riba caya, si a percura pa Aruba tin su mesun servicio di helicopter, si a flexibilisa e forma di labora den e cadena hudicial y si a percura pa nos frontera ta bon proteha nos lo por a evita hopi dolor na nos hendenan”. Sr. Besaril ta convenci cu e servicio di helicopter ta necesario y hunto cu partido MEP lo duna tur di su parti pa trece e servicio aki bek lo mas pronto cu ta posibel.
“Na Aruba nos ta haci masha poco uzo di tecnologia. Mi por menciona por ehempel e uzo di drones, vigilancia di camara y otro aparatonan moderno manera un boton di panico, cu por wordo uza pa preveni criminalidad. Pero e maneho actual a enfoca mas riba combati criminalidad di forma reactivo (pues una bez cu e baca a hoga caba) y no cu e accento necesario na prevencion di criminalidad. Den e aspecto aki ami por medio di partido MEP lo ta completamente diferente desde otro aña na momento cu MEP drenta gobierno. Nos lo traha den un forma preventivo y duna tur loke tin pa trata na evita actonan criminal di sosode. A bira ora pa nos ta mas critico y stop di defende cierto cifranan. E no ta un cuestion solamente di cuanto caso a keda resolvi. No tin espacio pa simpatia politico pasobra mientras tanto ta Pueblo ta bibando cu e realidad eyfo!
Nos di MEP a compronde e mensahe di Pueblo; TA BASTA! Y den e cuadro aki MEP no ta solamente un opcion pa e siguiente gobernacion. Partido MEP ta é solucion! Nos ta un partido cu experiencia y di un vision cla y raspa pa ataca e problema di insiguridad na Aruba!” Sr. Besaril ta termina di forma enfatico.


text:
Gobièrnu di Kòrsou ta drenta areglo ku Aqualectra pa rekonekshon di awa pa klientenan
Gobièrnu di Kòrsou ta drenta areglo ku Aqualectra pa rekonekshon di awa pa klientenan
Geplaatst op 16 March 2020 dor di Ministerio Desaroyo Ekonómiko
WILLEMSTAD- A konsekuensia di e situashon ku nos pais ta konfrontá aktualmente pa loke ta trata e vírùs di COVID-19, Gobièrnu di Kòrsou a hasi un apelashon na Aqualectra pa temporalmente rekonektá awa pa klientenan di kual esaki a keda kòrtá previamente. Minister di Desaroyo Ekonomiko, sra Giselle Mc William ta konsiderá esaki sumamente importante mirando ku di e forma aki ta hasi posibel pa e klientenan aki tambe por sigui proseduranannan indiká di higiena i asina yuda minimalisá ekspanshon di e vírùs di Corona.
Segun indikashon di Aqualectra tin na e momentunan aki tin un kantidat di alrededor di 2,116 siudadano ku no ta dispone di un konekshon di awa.
Bou di e kantidat di kliente aki tin algun ku ya ta konosí na Ministerio di Desaroyo Sosial, Labor i Bienestar (SOAW). Komo tal e grupo di kliente aki, pa sirkunstansianan sosial, no ta logra kubri nan kuenta di awa mensualmente. Pues ku intervenshon di SOAW, Aqualectra lo aserka e grupo di kliente aki pa asina hasi palabrashonnan konkreto pa loke ta trata e pasonan ku lo mester tuma despues di e rekonekshon. Segun promé kalkulashonnan di Aqualectra, ta trata aki di masoménos 150 pa 200 kliente. Den palabrashon, e klientenan aki lo risibí rekonekshon di awa pa mas tardá djamars 17 di mart.
Pa loke ta trata tur e demas klientenan ku no ta kliente di SOAW, Aqualectra a kumbiní di suavisá e kondishonnan pa por drenta un areglo di pago. Aqualectra a primintí di kontinuamente informá su klientela debidamente tokante esaki via medionan di komunikashon lokal pero tambe via di nan página di Facebook. Si akaso tin di e klientenan aki ku pa motibunan sosial no por kumpli ku e pago atrasá, mester tuma kontakto ku e Kas di Bario mas serka di bo pa asina nan por atendé esaki i pone Aqualectra na altura si esaki ta nesesario.
Un di e pasonan esensial den prevenshon di Coronavirus ta pa mantené un nivel di higiena optimal. Pa ku esaki Minister Mc William ta enfatisá ku ta importante den e situashonnan manera esun ku nos ta konfrontá, pa nos mustra solidaridat pa ku esnan mas frágil den nos komunidat. World Health Organization(WHO) ta keda suprayá ku pa kombatí e vírùs aki, ta esensial pa hende tin akseso liber na awa limpi pa asina por mantené un nivel di higiena optimal. Den esaki Gobièrnu di Kòrsou a hasi su parti pa ku palabrashonnan konkreto ku Aqualectra komo nos kompania di awa i utilidat. Di e forma aki Gobièrnu ke yuda frena posibel oumento di kasonan di Coronavirus a konsekuensia di falta di higiena.
Klientenan ku mester drenta den kontakto ku Aqualectra pa informashon tokante esaki òf pa un areglo, por hasi esaki via di su página di Facebook òf yama via 0800-0135.
Ministerio konserní


text:
WILLEMSTAD – Añanan largu Remko Bicentini ta lucha ku e pregunta di unda e nòmber di su famia a sali. Su tata defuntu Moises Bisantini ta di Kòrsou. Pero di su tawela Remko, ku a nase na Hulanda, no sa nada. Na Kòrsou e ta deskubrí bèrdat.
Remko Bisantini su bisawela Poulina ta nase na Kòrsou komo esklabo. Meskos ku su wela, mama i seis rumannan Poulina ta propiedat di Jan Schotborgh, shon di plantashi San Juan den e parti pabou di Kòrsou.
Na 1862, djis promé ku abolishon di sklabitut, Matthias Schotborgh, yu di e doño, ta duna e famia e nòmber Bicentini. E nòmber ta derivá di Bicenta, e promé nòmber di e wela.
Sertifikado di nasementu
Remko Bicentini no tin idea di esaki ora fin di yüni e ta na Kòrsou komo coach di bònt di futbòl di Kòrsou i pa su Fundashon Bicentini. Te ora ku un dia promé ku su despedida e tende ku pa e kontesta riba su preguntanan e mester bai landhuis San Juan. Reginald Schotborgh, ko-doño di San Juan ta ward’é ei. E ta duna Bicentini e sertifikado di nasementu di su tawela.
Schotborgh ta splika ku Poulina Bicentini tin diesdos aña ora abolí sklabitut na 1863. Ocho aña despues e ta haña e promé di kuater yu. Su di tres yu, Pedro Paulo Bicentini ta nase na 1881. E ta tata di Moises Bicentini, e promé antiano hungadó di futbol profeshonal ku a bai Hulanda. Remko Bicentini ta babuká. “Ke men Pedro ta mi tawela”, e ta bisa kònfüs.
‘Si shon bende Fanny, mester bende mi tambe’
Riba e sertifikado di nasementu tin pará ku Poulina Bicentini su profeshon ta kòki. “Ya ku e yunan a haña su nòmber, e mester tabata un mama soltera”, Schotborgh, ku a klasifiká e historia di San Juan, ta bisa.
Enamorá di un esklabo di kas
El a deskubrí hopi sorpresa. “Den tempu di sklabitut e hóben Matthias Schotborgh tabata enamorá di e ruman muhé mayó di e bisawela di Remko. Su nòmber tabata Fanny i e tabata traha komo esklabo na e landhuis. E tata di Matthias tabata sa si ku su yu hòmber tabatin su wowo riba e esklabo di kas. Un dia el a laga un karta riba mesa pa Matthias mira, i den e karta tabatin e nòmbernan di tres esklabo ku lo a bende. Un di nan tabata Fanny. Ora Matthias a mira esaki el a nenga di kome. El a bisa su tata: “Si bo bende Fanny bo mester bende mi tambe.”
Henter su bida Matthias a keda stima Fanny Bicentini, Schotborgh ta bisa. “Despues ku el a heredá San Juan, nan tabata biba huntu den e landhuis. Despues ku el a muri Fanny a keda biba den e landhuis. Despues di abolishon di sklabitut e otro Bicentininan a keda biba hopi aña riba e plantashi, komo hürdó di tereno.


text:
WILLEMSTAD – Spesialista médiko ta mira pashènt hopi mas den nan práktika privá ku den poli di Sint Elisabeth Hospitaal (Sehos). For di e último rapòrt di e Volksgezondheid Instituut Curaçao (VIC, Instituto di Salubridat Públiko Kòrsou, trad.) ta sali ku 83.7 porshento di e kontakto ku pashènt ta tuma lugá den e práktika privá, kompará ku 9.1 porshento den Sehos. Esaki ta sigur diessinku porshento mas ku binti aña pasá.
Cai Winkel, direktor médiko di Sehos, ta preferá di tuma tur spesialista den servisio pagá di Sehos pasobra pa saminá pashènt den práktika privá ta oumentá gastunan di kuido enormemente. “Aktualmente tur hende tin nan propio negoshi. Tin un diferensha grandi den e diferente salarionan di e spesialistanan médiko. Ta gastamentu di plaka pòrnada”, e ta bisa.
Na Hulanda for di 2015 spesialista no por deklará independientemente mas. For di yanüari esaki ta bai via hòspital, un manera pa supervisá e gastunan mas mihó. For di investigashon di e website Follow the Money a sali ku e spesialistanan na Kòrsou na 2009 tabatin un salario di un promedio di kuatershen mil florin. Tambe a bin sali ku e inigualdat ta grandi bou di e spesialistanan. Diessinku di nan tabata gana mas ku un mion pa aña, esakinan ta suma ku por pone hopi spesialista kumbre na Hulanda bira jalurs, asina Follow the Money ta skibi. Tin di nan asta sa di gana mas ku un mion so.
Lukrativo
Presidente di Vereniging Medische Specialisten Curaçao (VMSC, Asosiashon di Spesialista Médiko Kòrsou, trad.) Nena Abbad ta bisa ku no tin niun prueba ku bishita na práktika privá ta pone gastunan di kuido médiko subi. Pero e no por bisa si ta mas lukrativo pa spesialista mira pashènt den nan propio práktika. “No ta posibel pa bisa esaki ainda. E negoshashonnan mester kuminsá ainda”, ta su kontesta.
Mayoria di e plaka segun un rapòrt anterior di VIC ta bai pa kuido médiko speshalisá i kuido den hòspital, respektivamente 66 mion i 182 mion na 2011. For di 2009 e situashon di e edifisio i poli di Sehos segun Abbad ta “muchu malu” pa mira pashènt. “E echo ku e kantidat di konsulta a pasa di e edifisio di poli pa e praktikanan privá ta pa motibu di e sirkunstanshanan deplorabel ku tin den e edifisio for di 2009. Despues di un mantenshon grandi i renovashon ainda den poli no tin sufisiente espasio pa hopi specialista”, Abbad ta bisa.
For di e tempu ei a drecha e edifisio di poli pa 2.5 mion florin. A krea espasio pa diessinku spesialista, pero tin 110 spesialista ta traha na Kòrsou.
E pregunta grandi ta si lo tin sufisiente espasio den e hòspital nobo pa tur spesialista, ku for di 2016 mester funshoná bou di e nòmber Geïntegreerd Medisch Specialistisch Bedrijf (Kompania Médiko Spesialista Integrá). USONA, ku ta enkarga ku konstrukshon di e hòspital, no por bisa ku siguransa ku lo tin lugá pa tur spesialista.
Abbad ta konfirmá esaki: “Den e diseño a pone muchu poko espasio pa poliklínika. Berenschot/Ballast Nedam a presentá un diseño sin deliberá delantá ku esnan ku tin ku usa e espasio den futuro. E direktivanan di Staf Médiko di Sehos i VMSC ta hasi tur esfuerso posibel pa solushoná esaki.”
Ménos referensha
Segun dòkter di kas Wadib Elhage e problema ta kuminsá for di den kuido primario. Pasobra un pashènt no ta yega seka un speshalista sin ku un dòkter di kas a referié. Di tur referensha na 2013 23.7 porshente tabata pa bai spesialista.
Elhage i su koleganan di Huisartsenvereniging (Asosiashon di Dòkternan di Kas) ta boga pa fortifiká kuido primario, pa asina tin mester di ménos referensha. “Mester invertí pa fortifiká i train dòkternan di kas. Mester duna e kompensashon finansiero korekto pa e trabounan.”
E Asosiashon di Dòkternan di Kas a presentá un vishon amplio di kuido médiko na minister Ben Whiteman (Salubridat) i ta warda un kombersashon personal. Aki dos siman lo publiká e vishon riba kuido.
Outor: Leoni Leidel-Schenk


text:
Aumento Pensioen di Biehes, Viuda/Viudo y Huerfano
Banco di Seguro Social, SVb, ta informa cu Conseho di Minister, riba proposicion di Minister di Turismo, Salud Publico y Turismo Dangui Oduber, a dicidi di aumenta e pensioennan di biehes di siguiente forma entrante 1 di januari 2020:
- Pensioen pa soltero ta aumenta di Afl. 1.132,- pa Afl. 1.157,- florin.
- Pensioen pa pareha ta aumenta di Afl. 1.906,- pa Afl. 1.948,- florin.
- Pensioen dividi pa pareha ta aumenta di Afl. 953,- pa Afl. 974,- florin.
E pensioennan pa huerfano y vuido ta keda adapta cu e mesun porcentahe.
Ta recorda cu pensioen pa e luna di januari 2020 ta keda paga dia 27 di December 2019.


text:
A TRAVES DI INNOVACION POR YEGA NA SOLUCION PA RETONAN EXISTENTE
Gabinete Wever - Croes ta hiba un maneho innovativointegral den cual e ser humano ta central. Den cuadro di esaki e Ministerio di Asuntonan General ta traha hunto cu Futura, cual ta e fundacion cu ta encarga cu realisacion di proyectonan cu tin di haber specificamente cu innovacion.
Prome Minister Evelyn Wever-Croes, den su Jaarverslag 2020, a duna di conoce cu casi a base diario departamentonan ta haciun of otro esfuerso cu tin di haber cu innovacion. Un di esakita encera e digitalisacion di e proceduranan di e rijbewijsnobo, cual desde december 2020 ta wordo otorga door di Dienst Burgerlijke Stand y Bevolkingregister. Cu e cambionanaki cu a keda introduci, ta aumenta e siguridad y confiabilidaddi e rijbewijs. Tambe tin aumento den e proceso di eficiencia, pa cual e tempo di espera tambe a wordo reduci.
Algun otro proyecto innovativo realisa ta:
E-Goverment cual ta enfoca riba mehoracion di e servicio cu departamentonan di Gobierno ta brinda na cada ciudadano y pa mehora e experiencia di cada ciudadano, na momento cu nan ta bishita un di e departamentonan aki. A introducieForms DEZHI cu ta encera e proceso di registracion di permisonan di negoshi cual a wordo digitalisa na 2020 naDepartamento di Asuntonan Economico. Un otro proyecto ta Happy Flow 2.0, cu ta facilita e proceso di biahamento den tempo di COVID-19, door di haci e proceso pa biaha sin contacto.
Tambe Gabinete Wever - Croes a pone atencion na innovacionsocial, cu ta encera programanan y proyectonan dirigi ribastimulacion di creatividad y pa amplia e capacidad di conocimiento di pueblo Arubano. Esaki a tuma lugar a travesdi varios proyecto den cooperacion cu “Aruba Youth Impact Cafe” hobennan vulnerabel cu enfoke riba e tema ‘Design Thinking’ pa stimulanan pa pensa riba solucionnan creativo paretonan den comunidad. Aña 2020 a enfoca riba e COVID-crisis.
Un otro proyecto cu no por keda sin menciona ta den cuadro di retencion di talento cu enfoke riba habilidadnan necesario patrabounan di futuro. Den cuadro di esaki e proyecto piloto e-Learning a wordo lansa na 2019, cu e meta pa desaroya “21st Century Skills” cerca nos muchanan. Despues di e implementacion di e structura cu tabata un exito na Cacique Macuarima y Aterima, 4 klas a keda destrosa door di un candela y tur aparato a bay perdi.
Cu ayudo di Futura y partners, Cacique Macuarima a bolbehabri scol cu 4 klas completamente renoba y nan eBoards(borchinan digital) como parti di e cooperacion cu e proyecto‘e-Learning Pilot Project’. Mester menciona cu e proyecto ta sostene e ‘Plan Educacion Nacional 2030 (PEN) y a wordodiseña y implementa den cooperacion cu stakeholders den e sector di enseñansa, incluso Minister di Enseñansa. E di dos fase a inicia na 2020 na Colegio Pastoor Kranwinkel y na november 2020 e scol a ricibi 13 eBoards. E di dos fase di Colegio Kranwinkel lo inicia den e prome kwartaal di 2021.
Prome Minister Evelyn Wever-Croes: “Asina por mencionadiferente proyecto innovativo cu tin tambe cu SKOA y otroscolnan rond Aruba. Ora cu mira bek, por mira cu GabineteWever - Croes a anuncia 2020 como e aña di innovacion y por a mira cu esaki wordo realisa tambe den diferente sector rondAruba”.


text:
Author: bibamassalu
BMS Sleep Mask
“Fo’i prome dia, m’a drumi mas lihe i mas dushi” – S. M. Bonifacio
Bo ke baha Peso?
Pa bo baha peso di bèrdat. Bo mester loke nos a papia den un post pasá kaba. Nos ta bai menshon’e atrobe.
20 TIP! Pa spar sèn ora bo ta na dieet. 💰 💰
-1. Laga flohera! P.E. Keshi na blòki ta mas barata ku keshi di slais kaba. -2. No prekupa muchu ku marka. -3. Kalkula bon ta kuantu bo mester di algu pa bo no kumpra di mas. -4. Hinka bo kosnan den otro pa bo kasá i yunan por kome sikiera mas o menos meskos ku…


text:
Diabierna mainta Parlamentario Shailiny Tromp-Lee a pasa un rato ameno hunto cu cliente y personal di Stichting Ambiente Nobo. Tabata clausura di un siman di plan vacacional. Un siman yena di actividad caminda e clientenan, manera nan mes ta bisa, a gosa masha hopi mes.
Diabierna henter dia nan tabata den celebracion y sigur pa Tromp-Lee tabata un placer pa por a desayuna y comparti cu henter e grupo.
E celebracion henter dia tabata entre otro posibel danki na e tremendo desayuno y lunch cu a keda ofreci pa Divi Aruba danki na intermediacion di Sticthing Nos Dushi Tera. Na cabes di Stichting Nos Dushi Tera ta srs. Rochi Geerman y Jonathan Viera.
E cara di alegria riba e cara di e clientenen ta bisa tur cos. Nan tabata contento y feliz. Durante e actividad Tromp-Lee a hiba palabra y sigur a gradici y felicita staf y personal di Stichting Ambiente Nobo pa nan bunita trabou, realisa di curason. Un trabou importante y necesario pa por duna nan grupo meta y nan famia un bon calidad di bida.
Tromp-Lee a finalisa bisando cu e ta contento cu Stichting Ambiente Feliz a invite y cu e tambe por a forma parti di nan celebracion.


text:
DEN LUNA DI JANUARI ARUBA A RICIBI 31.368 TURISTA
INICIO LENTO CU RECUPERACION NA CAMINDA
ORANJESTAD – A.T.A. ta desea pa informa nos comunidad di e situacion actual pa loke ta trata e industria turistico, conformeinformacion compila na e momentonan aki.
TURISMO ‘STAY-OVER’
Durante luna di januari 2021 nos isla a yama bonbini na un total di 31.368 bishitante ‘stay-over’. Di e bishitantenan aki, 26.860 tawataprocedente di Norte America y 1.843 tawata procedente for di diferentepaisnan Europeo. 2.665 bishitante tawata procedente di otro pais/islananden region.
E BISHITANTE Y ACOMODACIONNAN
27.1% di nos bishitantenan a keda na un high rise hotel y 6.7% a keda naun low rise hotel. 39.9% a keda na un di nos timeshare resorts. 26.3% a keda den acomodacionnan alternativo. E edad di mayoria di nosbishitantenan durante luna di januari tawata entre 20 pa 49 aña (15.624 persona) y entre 50 pa 59 aña (5.923).
HOTELNAN / AHATA
Segun Aruba Hotel and Tourism Association, na januari 2021, e ‘Average Daily Rate’ (ADR) a baha cu 20% compara cu e mesun luna na 2020. Esaki den cifra ta US$ 371.78 na 2020 compara cu US$ 297.45 pa 2021. E entrada pa camber disponibel, e asina yama RevPAR a baha cu 73.9% di US$ 286.60 na 2020 pa US$ 74.70 na 2021.
E ocupacion den nos hotelnan a baha cu 67.4% compara cu januari 2020, e occupancy pa januari 2021 tawata 25.1%
E cifranan di AHATA ta basa riba 19 propiedadnan y 6 timeshare hotels,cual ta mayoria di e hotelnan cu excepcion di Hilton Aruba Caribbean Resort & Casino.
KICO POR SPERA PA E RESTO DI E PROME KWARTAAL 2021?
Basa riba diferente desaroyo actual, y tambe analisisnan pa loke ta trata e transporte aereo, ta observa un scenario conservativo cu a wordo ahustapa e prome kwartaal di 2021 y e proyeccion pa lunanan di februari y maart ta cu pa februari ta wordo spera un total di 34 mil turista y pa maartun total di 42 mil turista. E proyeccion revisa pa februari y pa maart ta den linea cu e scenario conservativo y aki por conclui cu por cera e prome kwartaal di 2021 cu un proyeccion bao di e scenario conservativo.
TURISMO CRUCERO
E industria di crucero a paralisa desde inicio di e pandemia y ainda no tin fecha concreto riba re-inicio di operacion den e region di Caribe. E industria ta pendiente pa CDC (Centers for Disease Control and Prevention) aproba e recomendacionnan di e protocolnan relaciona cu COVID-19 pa barconan di crucero. E situacion di e barconan cu por mirastaciona den nos waf ta un asina yama ‘warm lay-up’ cual kiermen cu e barco ta riba un standby, wardando riba instruccion na momento cu operacionnan re-inicia. E actividad aki ta produci cierto entrada pa noseconomia entre otro unda e barconan ta abastece nan productonanlocalmente. No tin turista riba e barconan pero solamente e minimo natripulante (skeleton crew) y nan mester cumpli estrictamente cu tur protocol local y internacional pa loke ta e pandemia actual.
TOURISM CREDITS / CENTRAL BANK OF ARUBA
Di acuerdo cu Banco Central e asina yama ‘Tourism Credits’ (cualanteriomente tawata wordo yama ‘Tourism Receipts’) pa e prome 6 lunadi aña 2020 a contribui cu AWG 1.174 miyon den nos economia, cu ta40% menos compara cu e mesun temporada na 2019. Esaki naturalmenteta debi na e pandemia global di Covid-19 unda Aruba tambe a cera sufronteranan temporalmente cual a inicia na luna di maart 2021 te cu juli2021.
Mescos cu otro destinacionnan, nos isla ta pasando den momentonan di reto pa loke ta trata e pandemia aki. Ta importante pa nos tur sigui e protocolnan manera stipula door di diferente instancianan. Hunto nos lo vence y nos isla y su turismo lo sigui florece.


text:
UN PIESA KU TUR INGREDIENTE PA BAI MERKADO INTERNASHONAL.
KRALENDIJK — Boneiru su farandula ta sigui move i ta kayente. Nos a hanja informashon di un fuente hopi di aserka ku Semi Marten lo ta rumbo pa Aruba djabierne awo pa graba un piesa huntu ku Buddylove di Aruba ku ta integrante di Buleria. E ritmo di e piesa aki lo bai ta un afro beat/zouk di kual lo bai aparese riba e EP di Semi. Demy Frans ta e persona ku ta e ingeniero tras di e proyekto aki. Jairo Evertsz un biaha mas ta e intermediado pa pone kosnan grandi sosode pa e isla di Boneiru. E piesa aki lo bai sali ku su videoclip pero ainda no tin fecha eksakto mirando ku Semi tin un otro piesa tambe pendiente ku Payola pa bai sali. Nos a kompronde ku Gerald Alberto tambe ta rumbo pa bai lansa su mesun EP tambe komo solista ku ta pa merkado internashonal. Ya ta konosi ku tur dos ta integrante di Payola i e piesa nan aki lo bai ta den repertorio di Payola tambe.
Farandula ta sigui ta kayente i artista nan Boneriano poniendo stap nan firme i grandi pa ku nan mes komo artista i tambe pa sigui promove Boneiru pa medio di nan musika.
Post Views:
12


text:
Diahuebs 28 di januari 2021, Prome Minister di Aruba sra. Evelyna Wever-Croes a forma parti di e Agenda di Davos. Esaki tambe a bay den e manera virtual. Premier a hiba palabra na e apertura di e sesion “Restoring Cross-Border Mobility”. Prome Minister a habri su discurso gradiciendo World Economic Forum pa pone atencion riba e tema aki especialmente den e tempo dificil aki cu mundo henter ta pasando aden.
Den su discurso, Prome Minister a enfatisa e importancia di turismo pa Aruba como un isla chikito cu ta un distinacion grandi di turismo den Caribe. Aruba ta brasa tur desaroyo di digitalisacion den e proceso di biahamento.
Desde inauguracion di Aruba Happy Flow na 2015, Aruba su prioridad ta pa percura pa biahenan sigur, sin problema y sin contacto, di tal forma cu e ta promove inter-operabilidad, ta respeta privacidad di datonan y ta brinda e biahero un opcion confiabel pa un experiencia hopi miho.
“Parti di nos plan di recuperacion economico y innovativo ta pa sigui crea un ambiente sigur, saludabel y confiabel na nos bishitantenan”, Prome Minister a accentua.
Aruba por a habri su fronteranan door di a instala e “Health and Happiness code”, lansa e Health app y door di haci e ED card disponibel online. Pronto Aruba lo sigui amplia riba esaki y brinda biaheronan e opcion pa haci uzo di CommonPass pa comparti a base digital, e resultadonan di e testnan di Covid-19 na un manera sigur y facil ora di biaha.
“Aruba ta cla pa sigui innova, pa ta un partner den innovacion, pasobra nos ta habri pa Felicidad”, Prome Minsiter a bisa na final di su discurso.
Bishita e website di WEForum pa ricibi mas informacion di The Davos Agenda:


text:
ULTIMO ORA.
BONEIRU.
MORTO DEN TRAFIKO.
Infornashon di KPCN: Awe djaluna 3 di yüli algu despues di 4or di mardugá tabatin un aksidente tráfiko na Hanchi Amboina na altura di e Mosque. Investigashon preliminar ta indiká ku pa motibu deskonosí e shofur lo a pèrdè kòntròl riba e outo di famia i a bai dal den un palu di lus. Ku yudansa di personal di brantwer a logra saka e hòmber for di e outo i personal di ambolans a transportá e víktima den un situashon delikado pa hospital. E tabata ùniko okupante di e vehíkulo. Pa awor esaki ta uniko detaye ku por duna den e kaso aki.
E VIKTIMA A FAYESE NA HOSPITAL.
Update: E viktimá embolbí den aksidente di outo awe mardugá, e homber di inisialnan M.H.S, nasé 1 di sept 1975 a fayesé na hospital algun ratu pasá. Investigashon ta kontinuá.
FUENTE: POLIS.
FORSA NA E FAMIA NAN KU PERDIDA DI NAN SER KERI.


text:
ALGU KU NOS NO TA PRESENSIA TUR ORA AKI NA NOS ISLA BONEIRU
KRALENDIJK — For di ayera tin un boto di e marka midnight express mara na marina di Plaza. Ta trata aki di un boto ku nos no sa presensia fasil aki na Boneiru. E tipo di boto aki ta kosta sigur mas ku 1 mion dòler mirando ku e ta un “racing edition”. E boto aki ta un tipo ku e marka midnight express tin den su flota di boto. Nos a hañe sigur algu fenómenal pa presensia. Prome ku ela sigui pa su siguiente destinashon kual ta Kòrsou ela hasi un rekorido den nos bahia.
Post Views:
12


text:
News
-
News
Training di Tiro a start
Atleta di tiro Philip Elhage a termina su prome entrenamento na Tokyo Awe merdia (ora di Tokyo) a tuma lugar…Read More »
-
News
Nicole ta postula su mes pa e Vice-Presidente
Secretaria General di Comite Olimpico Arubano, Nicole Hoevertsz a postula su mes pa e puesto di Vice-Presidente di Comite Olimpico…Read More »
-
News
Delegacion ta reuni den e Villa
Delegacion Olimpico di Aruba a reuni den e Villa Olimpico na Tokyo, Japon Diadomingo den oranan di anochi a tuma…Read More »
-
News
Uniform nobo presenta na pueblo di Aruba
Comite Olimpico Arubano a presenta nan uniform na pueblo di Aruba Ayera despues cu den ora nan di atardi a…Read More »
-
News
Ceremonia Despedidad
Ceremonia di Despedida pa e delegacion di Aruba cu lo sali pa e Weganan Olimpico di Tokyo, Japon. Dialuna anochi…Read More »
-
News
Uniforma a wordo desvela
Comite Olimpico Arubano a desvela nan uniform deportivo pa e Weganan Olimpico di Tokyo 2020 E companía Totto cu a…Read More »
-
News
Olympic Day Run 2021
Exitoso celebracion Dia Olimpico cu e Olympic Day Run 2021 Dobbel celebracion cu actividad deportivo den Guillermo Trinidad y Aruba…Read More »
-
News
Tokyo ta na caminda!
Olimpiada di Tokyo ta na caminda! Ekipo Aruba a haya un bario anfitrion na Tokyo, cu yama Arakawa City. Ban…Read More »
-
News
ASU, COA, IBISA y SSA a reuni cu Crisisteam
Instancianan deportivo ASU, COA, IBISA y SSA a reuni cu Sra. Sharline Koolman di Crisisteam Diabierna mainta, den un setting…Read More »
-
News
Direccion Tecnico cu resumen di 2020
Direccion tecnico a entrega un resumen di nan trabou den e aña 2020 na e directiva diario di Comite Olimpico…Read More »


text:
Empresario Wichard van der Meulen na 2018 a presenta un plan pa construccion di un planta di produccion pa cultivo di cannabis medicinal riba tereno di refineria na San Nicolas. Esaki lo mester a genera alrededor di 500 cupo di trabao y contribui mas di 100 miyon den belasting, segun un relato den corant Amigoe di ayera.
Tres aña despues ainda e empresario ta bisa di ta cla pa cuminsa y tin sosten di financiadornan y partnernan. Menos ta e sosten cu e ta ricibi di politico, segun e relato di Amigoe, cu a entrevista Van der Meulen.
Van der Meulen tabata activo como fiscal hurista na Aruba durante varios aña. Awo, el a bisa cu ta wardando solamente riba e decision di gobierno pa entrega tereno no-usa di refineria, y e ley cu lo haci posibel e cultivo y produccion di cannabis medicinal.
E proyecto di Van der Meulen ta carga e nomber di Rial Aruba One Growers. Su financiadornan ta institucionnan financiero local, pero tambe algun sociedad inversionista Hulandes. El a bisa cu e idea ta pa adkiri e capital na Hulanda y entrelasa e capital di prestamo localmente a traves di un consorcio di Aruba Investment Bank (AIB). “Mi ta bin di mundo financiero”, Van der Meulen a bisa Amigoe. “Mi sa cu esaki ta posibel, pero ban cuminsa cu legislacion.”
E legislacion cu mester haci cultivo y produccion di cannabis posibel ainda ta den Staten. Raad van Advies a haci pregunta critico riba entre otro e posibilidad economico di un industria di cannabis na Aruba, pero tambe riba e relacion di gasto-beneficio pa gobierno di Aruba y seguridad, mirando e reputacion di Aruba como pais di transito pa droga.
E empresario ta sigura cu e ta mira cu e beneficionan pa sociedad di Aruba ta enorme. Tres aña pasa el a presenta su proyecto entre otro cerca San Nicolas Business Association (SNBA), Camara di Comercio (KvK), Departamento di Asunto Economico, Comercio y Industria (Dezhi) y Belastingdienst, unda e ta considera cu e plan a ricibi un reaccion positivo. E ta bisa ademas cu pa loke ta seguridad, e tereno di refineria ya ta cera.
Pa su proyecto, Van der Meulen a bisa cu tin mester di 90 miyon euro, cu cual e kier construi riba tereno di refineria un facilidad di produccion interior (indoors) di 25mil meter cuadra, cu un laboratorio steriel, salanan di cultivo, sala pa seca y mashin di extraccion. E cultivo ta bay tuma luga den un setting di laboratorio cu trahadonan den ekipo medico y cu net den nan cabey. Van der Meulen ta insisti cu ta trata di un industria farmaceutico di balor halto. Pa su proyecto el a saca inspiracion di e compania Canades, Canopy Growth na Smith Falls. Y pa conseho y ayudo, el a recluta bureau di investigacion y consulta, Delphy, un empresa vincula na universidad di Wageningen cu no ta solamente provee tecnica sino tambe ‘master growers’. Segun Van der Meulen, Delphy ta duna un garantia pa produccion di minimo 50mil kilo di cannabis medicinal. Delphy tambe lo duna supervision di e construccion di e facilidad di produccion na Aruba.
E compania di Wageningen tambe ta organisa e oferta pa parke solar, cu mester provee e energia necesario na e fabrica di cannabis. Van der Meulen a splica cu nan tin mester di 32 megaWatt, un tercer parti di e uso diario di energia na Aruba, loke WEB y Elmar no por provee. Ademas, energia solar ta miho pa medio ambiente. Delphy a calcula cu cultivo a base di energia fossiel ta demasiado caro, pues tin mester di un parke solar ‘off-grid’ di 435mil meter cuadra, y pa esaki, Van der Meulen ta considera cu tin suficiente espacio riba tereno di refineria.
For di 2019, Van der Meulen a solicita reunion cu varios minister pa presenta su plannan, pero no a ricibi ningun contesta. Prome minister, Evelyn Wever-Croes, despues di varios solicitud a laga informa cu su propuesta no ta discutibel pasobra e tereno ainda tabata den man di Citgo Na momento cu pa mita di 2020 e refineria a pasa back na RdA, Van der Meulen a busca contacto un biaha mas cu Wever-Croes, pero el a bisa cu su consehero finalmente a pon’e den contacto cu director di RdA. Pero esaki tampoco a resulta den un reunion, pa motibo cu segun e director, prome tin mester di siguransa riba un operador nobo pa refineria. Segun Van der Meulen ambos actividad no mester stroba otro, y e tereno cu e tin den su mira en todo caso no ta necesario pa e refineria, mirando cu segun e, e no ta den uso pa varios decada caba.
Wever-Croes den pasado a informa Amigoe cu no tin intencion di duna mas tereno di refineria otro cu esnan cu tin intencion di bay pa reifneria mes, tanten cu e negociacionnan cu Quanten Consortium Aruba ta andando.


text:
Pa por cuminsa hunga online, bo mester traha un cuenta di hungado prome. Asina cu bo cuenta wordo aproba, bo lo ricibi un email cu e confirmacion cu bo cuenta di hungado a wordo aproba.
Click ariba "PLAY NOW".
Bo ta click ariba Traha bo account.
Jena tur e informacion cu ta rekeri pa traha bo cuenta di hungado.
Ora bo caba di jena e informacion bo ta haya e siguiente screen pa sumistra bo id, esaki ta solamente pa verification cu bo ta di edad pa hunga.
Bo ta kies browse y bo ta selecta e ID cu bo kier suministra y click e button submit.
E siguiente screen bo ta lo haya un confirmacion cu bo ID a wordo ricibi. Ora e cuenta di hungado wordo aprobra, bo ta ricibi un confirmacion di aprobacion.
Pone @arubalottery.com den safe sender list pa asina, ora bo ricibi emails pa nan no ta bay den e junk mail folder di bo mail.


text:
Notisia
Nota di pésame
Eks-miembro suplente den CGOA di sindikato ABVO sr. Stanley Heerenveen a bai sosega
Komishon Sentral di Sindikatonan (CCvV) tin presidensia nobo pa periodo di un aña
Entrante 1 di mei 2021
Señor Ronaldo Abrahams i señor Amado Vilchez a asumí presidensia di CCvV.
“Réunion virtual ku Konseho i Arbitrahe”
Riba e kombinashon di fotonan aki por mira momentu ku Komishon di Konseho i Arbitrahe ta den un reunion virtual ku Komishon Sentral di Sindikatonan
Kantor di CGOA lo ta sera temporalmente pa motibu di e “lockdown”.
Traha na kas i reunion nan virtual
PRESIDIO NOBO DI CGOA ENTRE TANTU A SERA KONOSI MAS DI ASERKA KU PARTIDONAN DI E PLATAFORMA AKI
Willemstad, 22 di mart 2021 – Despues ku riba rekomendashon konhunto di e dos partidonan den CGOA, esta Minister di Maneho di Gobernashon, Planifikashon i Servisio Públiko i Komishon Sentral di Sindikatonan (CCvV), Gobièrnu a aprobá nombramentu di señor Richard Begina...
Minister di Enseñansa, Siensia, Kultura y Deporte di bishita serka Komishon Sentral di Sindikatonan
Minister Steven Croes a bishita e sentral di sindikatonan ku ta representá trahadónan públiko pa asina sera konosí i risibí informashon.
Presidente i presidente suplente di CGOA ta tuma retiro
WILLEMSTAD, 24 di novèmber 2020 - Pa medio di un karta dirigí na Promé Minister tantu presidente di CGOA, prof. dr. ing. Valdemar Marcha, komo vise presidente, LL.M. Franklin Hanze a duna di konosé ku entrante 1 di yanüari 2021 nan lo retirá for di e plataforma.
Akuerdo riba e hubilashon antisipá boluntario (vrijwillige vervroegde uittreding, VVU) ta un echo
Dia 17 di novèmber 2020 partidonan den CGOA, kual ta e Minister di Maneho di Gobernashon, Planifikashon i Servisio Públiko (BPD) i e Sentral di Sindikatonan (CCvV) huntu ku e presidente di CGOA señor prof. dr. ing. Valdemar Marcha, a firma e konvenio tokante e introdukshon di VVU
Presentashon na CGOA riba struktura di Organisashon di Impuesto Nobo (NBO)
Minister di Finansa sr. Kenneth Gijsbertha, kompañá pa su tim di konseheronan, a duna un presentashon riba e plan pa riba término korto lanta un organisashon di impuesto nobo
CGOA ta bini ku maneho di prekoushon den kuadro di Corona vírùs
CGOA ta bini ku maneho di prekoushon den kuadro di Corona vírùs Centraal Georganiseerd Overleg in Ambtenarenzaken (CGOA) ta bini ku maneho pa tene reunion Den kuadro di e instrukshon di gobièrnu pa protekshon di empleado públiko i pa limitá ku e vírùs di Corona...
Areglo di VVU
Minister Konket: ‘Redukshon di gastu notabel den 2022’
Un yamada pa reevaluá sektor públiko
“Trabounan hasí p’e kousa públiko meresé mihó”
Entrante promé di mei Komishon Sentral di Sindikatonan (CCvV) tin un presidente nobo
Entrante promé di mei Komishon Sentral di Sindikatonan (CCvV) tin un presidente nobo Willemstad, 5 di mei 2020 Konforme e artíkulonan 1 i 2 di nan reglamentu di órden CCvV a apuntá un presidente nobo pa e periodo di promé di mei 2020 te ku 30 di aprel 2021. Durante di...
Gobièrnu i Sindikatonan ta ratifiká Akuerdo di Bramendi
Resultado di diálogo sosial bilateral tokante posishon hurídiko di empleadonan públiko
Konsulta sektoral ta un realidat
Punto prioritario konforme akuerdo será na Acoya/Bramendi entre Gobièrnu i representashon sindikal di empleadonan públiko
Presentashon partisipashon dor di CAOP den koperashon ku CGOA
Djaweps dia 5 di desèmber 2019, ’Centrum Arbeidsverhoudingen Overheidspersoneel’ (CAOP) den koperashon ku ’Centraal Georganiseerd Overleg in Ambtenarenzaken’ (CGOA) a hasi un presentashon tokante di partisipashon di trahadó
Partisipashon di trahadó na Kòrsou
Ta un luho òf un nesesidat?
‘CGOA algu úniko den Latino Amérika i Karibe?’
Tema sentral durante presentashon funshonamentu CGOA den kuadro di selebrashon 50 aña di NAPB
Representashon sindikal di empleadonan públiko i gobièrnu ta sera akuerdo riba lista di prioridat ku mester ser atendé durante próksimo seis lunanan
Den kuadro di yega na mas efisiensia den funshonamentu di aparato públiko i redukshon di gastunan di personal
Selebrashon Dia Internashonal di Kooperativa ku e tema Kooperativanan pa un trabou digno
Na 1992 Nashonnan Uní a proklamá e promé djasabra di yüli di kada aña komo Dia Internashonal di Kooperativa. Djasabra 6 di yüli 2019 MEO a selebrá e Dia Internashonal di Kooperativa ku un seminario
“Centrum Arbeidsverhoudingen Overheidspersoneel (CAOP)” ta deliberá ku Sekretariado SER/CGOA
Willemstad, 21 di mei 2019 – E meta mas importante di e lei pa normalisá e posishon hurídiko di empleadonan públiko na Hulanda
Presentashonnan di PowerPoint di ekspertonan di ILO
PPT di sr. Pritzer PPT di sr. Carrión-Crespo
Tayer riba funshonamentu di plataforma di diálogo CGOA
Willemstad, 11 di desèmber 2018 – Pa yega na mas efisiensia i efikasia den funshonamentu di e plataforma bilateral di diálogo
Eksitoso seminario riba Diálogo Sosial den kuadro di selebrashon di désimo aniversario di e Ordenansa GOA
Willemstad, 10 di desèmber 2018 – Durante e seminario ku a tuma lugá djaweps, dia 6 di desèmber último, den oula di Universidat Nashonal di Kòrsou (UoC)
Boek Overleg tussen Regering en Overheidspersoneel in de N.A.
Boek Overleg tussen Regering en Overheidspersoneel in de N.A.
Seminario: Social Dialogue and Labour relations; Trends and Perspectives in Public Sectors in the Sub Region and Across Regions
Willemstad, 19 di novèmber 2018 – Pa konmemorá e désimo aniversario di e ordenansa ku a instituí e plataforma di diálogo bipartit entre Gobièrnu, komo dunadó di trabou
Komishon di Konseho i Arbitrahe ta tene promé reunion
WILLEMSTAD, 3 di òktober 2018 – Riba inisiativa di sr. mr. Fred Wiel, ku pa medio di e dekreto gubernamental
Raportahe na Organisashon Internashonal di Labor (ILO)
Raportahe na Organisashon Internashonal di Labor (ILO) riba kumplimentu ku konvenshon number 151 di ILO (kondishonnan laboral den sektor públiko)
REUNION GRUPO DI TRABOU DI CCVV
Preparashonnan pa entre otro un struktura salarial nobo
GOA ta lansa ofisialmente su wèpsait
LANSAMENTU DI WÈPSAIT NOBO DEN KUADRO DI SELEBRASHON 10 AÑA DI EKSISTENSIA ‘GEORGANISEERD OVERLEG IN AMBTENARENZAKEN’ KONOSÍ KOMO CGOA
Centraal Georganiseerd Overleg in Ambtenarenzaken
Ansinghstraat #17
Curaçao
Tel: +5999 461 5406 / 5328
Fax: +5999 461 5399


text:
Bo por hasi un petishon riba propio inisiativa pa laga hasi un test di laboratorio. Por ehèmpel pa un tèst di DNA òf un tèst di fertilidat. Tambe tèstnan normal por hasi personalmente, sin intervenshon di un dòkter. Gastunan den e kasonan aki no ta wòrdu kubrí dor di seguro.
Tèst di DNA
E informashon ku tin konservá den e DNA, por revelá hopi tokante e vínkulo familiar. Tèst di DNA por duna kontesta riba preguntanan importante tokante afinidat biológiko.
LabdeMed ta ofresé siguiente tèstnan:
- Tèstnan di paternidat
- Tèstnan di afiliashon
Tèst di Fertilidat
LabdeMed ta e laboratorio unda bo mester ta pa tèstnan profundo tokante infertilidat i inseminashon artifisial. Nos ta atendé henter e trayekto; for di informashon i konseho te na guia profeshonal i tratamentu posterior.
Diskreto i Konfiabel
Tèst di DNA i tèst di fertilidat ta trayektonan delikado, den kua LabdeMed ta atendé ku diskresia i kuidadosamente. Nos métodonan di tèst ta sigur i konfiabel i ta papia pa su mes ku bo privasidat serka nos ta den bon man.
Gastunan
Bo mes mester kubri e gastunan pa tèstnan ku bo ta laga hasi riba propio inisativa. Seguro pues no ta kubri e tèstnan aki.
Bo ta deseá di sa mas? Tuma kontakto ku nos libremente via +5999 7361030 òf hasi bo pregunta via nos formulario di kontakto.


text:
Ultimo informashon di Outoridat Maritimo Korsou tokante zeta den laman
Ultimo informashon di Outoridat Maritimo Korsou tokante zeta den laman
Willemstad – Te ainda Outoridat Maritimo Kòrsou (MAC) no a risibí niun menshon di shushamentu di awanan kostal di Kòrsou. Ultimo dianan ta tin algun shushedat den forma di zeta riba kosto nort di Boneiru (Lac/Sorobon). Stinapa na Boneiru ta limpia esaki i ta hasi investigashon.
Mientrastantu a haña sa ku ta trata probablemente di zeta pisá ku tabata drif siman pasá dilanti kosta di Venezuela i kasi sigur ta bini for di Trinidad. E zeta tin algun tempu kaba den laman i ta drif den direkshon di Kòrsou i Aruba tambe.
MAC ta enfatisá ku no tin niun peliger berdadero na e momento aki. E problema si ta ku e zeta a fragmentá i ta drif bou di superfisie di awa, di moda ku no ta posibel pa wak e fásil for di airu of for di boto. E berdadero grandura ni lokashon di e shushedat no ta konosi i por lo pronto mester djis tene kuenta ku ta posibel pa algun shushedat di zeta ta yega nos kostanan.
Mirando esaki MAC ta informá komunidat ku outoridatnan ta vigilá e situashon. Huntu ku instanshanan konserní di Kòrsou i Boneiru, ta hasi preparashonnan pa un eventual akshon di limpiesa. MAC ta enfatisá ku no ta posibel pa kombatí e eventual shushedat riba laman, pa motibu di e índole di e shushedat i e tipo di zeta.
MAC ta pidi tur instansha i outoridat pa keda alertá den e dianan ku ta sigui i pa duna tur informashon despues di posibel opservashon di shushedat di zeta na e toren di informashon na Fort Nassau of na Rescue Coordination Center (RCC) di wardakosta. Den kaso ku bo mira shushedat di zeta den laman òf na kosta, por fabor no bai limpié bo mes, pero tuma kontakto mesora ku outoridatnan.
MAC ta konsehá tur hotèl lokal i doñonan di lokalidatnan riba playa, pa paga tinu i pa hasi preparashon pa avisá turistanan i hende ku ta bishitá playa. Meskos ta konta pa doñonan di skolnan di sambuyamentu i esnan ku ta hür boto i ‘Seadoo’. Sigui e website http://www.vvrp.cw i medionan lokal pa mas informashon tokante eventual desaroyonan.


text:
KRALENDIJK – Ayera djarason 9 di òktober a tuma lugá apertura ofisial di ‘Regata 2019’. Diferente grupo, kada un representando nan pais a marcha den sentro di suidat bai finalisá dilanti di e esenario prinsipal banda di bestür kantor. Momentu ku e gruponan a yega na esenario nan a subié p’asina tur presente tuma nota di nan.
Maestro di seremonia Aimed Ayubi a yama gezaghèber di Boneiru Edison Rijna pa dirigí palabra i deklará Regata 2019 ofisialmente habri. Rayshantaly Coffie “Miss Tourism Bonaire” a gradisí tur hende pa nan presensia, i pa pasa dushi dianan di Regata. Despues a kontinuá presentashon di “Dance Sensation Dasschool Bonaire”. Seguidamente a presentá un grupo di persona kendenan resientemente a hasi diferente grabashon relashoná ku e deporte ku nan ta práktika den eksterior. E grupo di persona tabata bou di guia di Reksel Engelhart di “BYOF”. Despues a sigui ku presentashon di “Ritmiko Timon Krioyo”, Jeady i Tsean i su banda a sera e promé anochi. E área tabata yen yen di hende pa gosa di e promé dia di Regata


text:
SVb ta Cera Diabierna 16 di Maart Merdia y Dialuna 19 Maart Henter Dia
En conexion cu actividadnan interno y celebracion di Dia di Himno y Bandera, tur oficina di SVb ta cera pa publico riba:
- Diabierna 16 maart 2018 entrante 12:00 PM
- Dialuna 19 maart 2018
Riba e dianan aki por notifica AO online mediante nos website https://www.svbaruba.org/trahado/form-notifica-ao/. Notificacion di AO mediante 527-2782 riba diabierna no ta posibel despues di 12:00 pm. Dialuna por yama solamente entre 7:00 am y 11:00 am.
Diamars 20 maart 2018 tur oficina di SVb ta habri na e orario normal atrobe. E ceramento no ta afecta e sistemanan riba e website di SVb.
Nos ta ofrece nos disculpa pa e inconveniencia aki. Ademas nos ta desea pueblo di Aruba un feliz Dia di Himno y Bandera!


text:
Ultimo Dia pa Aplica pa Subsidio di Salario ta 19 Juni
RECORDATORIO – SVb ta recorda tur dunado di trabou cu 19 di juni, 2020 ta ultimo dia pa aplica pa Subsidio di Salario pa juni
Tur dunado di trabou cu ta bin na remarke pa aplica pa Subsidio di Salario pa luna di juni a ricibi un notificacion di SVb dia 3 di juni ultimo. E notificacion a wordo manda automaticamente pa e e-mail cu e dunado di trabou tin registra na SVb como su e-mail (paga tino na e junk of spam folder!).
SVb ta recorda tur dunado di trabou cu e tin te cu dia 19 di juni, 2020 (fin di dia) pa aplica pa subsidio di salario pa luna di juni, 2020.
Pa luna di juni, 2020 e dunado di trabou mester sigura cu ela entrega – sea upload den MiSVb of via mail na lsflex@svbaruba.org – e formulario Akkoordverklaring Vermindering Arbeidsomvang firma pa su trahadonan como tambe yena e formulario di aplicacion pa subsidio di salario den MISVb y a click ariba entrega peticion.
Pago di subsidio di salario pa luna di juni di parti di SVb pa e dunado di trabou lo cuminsa entrante 26 di juni, 2020. Dunado di trabou ta responsabel pa verifica cu su cuenta di banco ta corectamente registra na SVb.
Pa facilita e proceso di aplicacion y contesta pregunta di dunado di trabou y trahado relaciona cu e programa di Subsidio di Salario por tuma contacto cu e Service Center via mail na loonsubsidie@svbaruba.org. Tambe por subi ariba e pagina di SVb www.svbaruba.org y bay na e topico Subsidio di Salario (na Doño di Trabou).


text:
ORANJESTAD, Aruba: Dia 1 di September ultimo, Sindicato di Trahadonan Arubano (STA) a drenta N.V. Elmar como sindicato despues di a gana un referendum. Pa ley N.V. Elmar mester reconoce nan y esaki e Director di N.V. ELmar, Ing. Robert Henriquez a haci tambe. Pero den e ley tambe ta poni cu na momento di reconoce e sindicato cu a gana e referendum, como dunado di trabou tin e obligacion pa negosha cu e sindicato pa asina por yega na un contracto colectivo nobo.
Esaki mes ta e reto na e momentonan aki pasobra tin un contracto colectivo caba y STA mester warda te na aña 2020 pa nan ta na turno pa sinta na mesa cu N.V. Elmar pa negosha.
N.V. Elmar no tin ningun otro obligacion cu sindicato STA. E empleadonan a cambia di sindicato y awo mester warda te ora cu e CAO termina completamente, pasobra tin un acuerdo cera entre dos partido. E tempo ey e partido legal a cera esaki y awor tin un contracto colectivo cu ta valido te 2020. E unico forma pa yega na un acuerdo ta si ambos partido bay di acuerdo pa kibra e CAO vigente. N.V. Elmar di su banda no tin ningun interes y no ta mira niun beneficio pa kibra esaki. Esey ta e motibo tambe cu companianan ta firma un CAO pa por tin paz laboral durante e periodo acorda.
Cada biaha na momento di organisa un referendum den un compania y e sindicato nobo drenta, ta purba kibra e CAO existente. Pakico ta sinta negosha pa un tempo largo, pasobra e ora no tin un balor agrega pa cera un CAO di 4 pa 5 aña si despues di apenas 1 aña, ya un otro sindicato ta drenta via referendum y kier kibr’e.
“Esaki ta brinda proteccion como dunado di trabou, cu tin rust den e compania pe siguiente 4 pa 5 añanan di e periodo di CAO,” asina Ing. Robert Henriquez a splica. E ta bon defini cu si tin e obligacion pa sinta negosha cu e sindicato cu a gana e referendum, pero esaki lo pasa te ora cu e CAO vence. Si no tabatin un CAO, e ora ey como dunado di trabou tin e obligacion di cuminsa haci esey cu e sindicato cu a gana e referendum.
Sindicato STA ta di pensamento cu tin algo den e CAO cu no ta na fabor pe empleadonan y na su turno e mediador a indica cu tin un caminda cu nan por cana. Pero e caminda aki ta basta largo y N.V. Elmar mester bay di acuerdo. Ing. Robert Henriquez a duna di conoce cu STA no a indica ainda cua ta e articulo cu e no ta di acuerdo cun’e, pero cu nan a bisa cu N.V. Elmar tin un plan pa kita empleado door di reorganisacion. Segun e director di N.V. Elmar, den e CAO no tin ningun caminda skirbi cu lo kita hende pero cu si tin un protocol firma cu e sindicato anterior cu no lo tin “gedwongen ontslagen”.
N.V. Elmar a haci un presentacion di esaki pa asina e sindicato por a mira cu 1 di e 8 punto di salida pe protocol social, ta cu no lo tin “gedwongen ontslagen”. E sindicato a sinta na mesa y mira e presentacion completo, unda cu el a haya esaki bon pero e sindicato no tabatin ningun comentario mas.
N.V. Elmar a mustra nan cu no tin ningun plan pa kita hende y e base ta firma caba y a pone esaki riba mesa. Awo como e representante di mayoria empleado di N.V. Elmar, STA tin derecho pa firma e protocol social pa proteha cada un empleado cu ta bisando cu lo kita nan for di trabou. “Si e firma e protocol social, e ta proteha tur empleado”, asina e Director a indica. Den caso cu STA opta pa no firma, e ora nan no por sigui bay dilanti riba e tema aki. Esaki ta loke N.V. Elmar no ta desea, al contrario, un acuerdo ta un frame work pa sigui bay dilanti. STA y su abogado a haya esaki bon y Mediador Anselmo Pontilius tambe.
No a presenta e protocol aki prome, pasobra a opta pa warda resultado di e referendum. Semper N.V. Elmar ta presenta su plannan na sindicato prome y despues na e empleadonan. A presenta e plan diahuebs ultimo na STA y nan mes a pidi pa presenta esaki na e empleadonan. Esey ta e acuerdo cu nan tin y diaranson awo lo presenta e plan na e demas empleadonan di N.V. Elmar.


text:
Careranan di termino largo a wordo reconoci recientemente durante un encuentro na La Cabana Beach Resort & Casino, unda cu miembronan di staff y gerencia a reconoce 480 aña di experiencia, comparti entre trinta asociado dedica. Mientras cu tin biaha ta dificil pa kere cu tempo ta pasa asina lihe, e resort orguyosamente a introduci diezcinco asociado cu binti aña di experiencia, seis asociado cu diezcinco aña tras di lomba, y nuebe asociado completando un decada di servicio. Cada asociado a wordo reconoci individualmente, ricibiendo un muestra di aprecio pa e dedicacion y e experticio profesional cu nan ta trece pa trabou tur dia, y pa e entusiasmo y ideanan fresco, cualnan ta wordo crea y inspira pa nan compromiso personal na e turismo di Aruba. Entre esnan reconoci pa 10 aña di servicio: Adriana Tromp, Solange Estiverne, Wendy Dorcas, Jaime Pamintuan, Tomas Nalumen, Damian Tromp, Marlon Clemencia, Francis Geerman y Minerva Hayes. Entre esnan reconoci pa diezcinco aña di servicio: Hubert Pietersz, Cielo Orozco, Nixon Castillo, Jorge Mestanza, Maritza Nuñez y Aristobulo Montoya. Entre esnan reconoci pa binti aña di servicio: Marlyn de Oliveira, Carmen Odor, Elena Acevedo, Carine Cratz, Vicente Guerrero, Wilfred Pardo, Ireneo Catibayan, Ingrid Croes, Felicia de la Rosa, Delano Sabajo, Manuel Ramos, Maria Maduro, Desiree Henriquez, Carlos Ramirez y Luis Gutierrez.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Claro cu nos tur ta haya antoho di un porcion di bolo de bes en cuando of un poco di chuculati. Sinembargo si bo tin e antohonan aki durante cierto tempo, ta probabel cu ta trata di algo mas: bo por tin un problema di salud.
1. Awa
Tin hopi sed por ta un sintoma trempan di diabetes. Ya cu ora bo tin exceso di sucu den sanger, bo riñonnan tin cu traha den exceso pa elimin’e, loke ta haci cu bo ta bay baño cu mas frecuencia.
2. SALO
En general, nos curpa ta ricibi mas salo cu loke nos mester, door cu e cumindanan procesa cu nos ta consumi, ta carga cu salo. No obstante, si bo ta sinti deseo di come mas salo cu custumber, por trata di principio di enfermedad di Addison.
3. IJS
Esaki por parce straño, pero si bo tin antoho di come ijs, e por ta un sintoma di deficiencia di hero.
4. CHUCULATI
Claro cu nos no ta referi na e antoho esporadico di chuculati, sino na antoho intenso di come chuculati. Den e caso ey, por trata di deficiencia di magnesio of vitamina D.
5. FRENCH FRIES
Si French Fries ta dificil di resisti y casi semper bo ta sinti un antoho iresistibel di come batata hasa, ta posibel cu e por ta algo mas. Bo por ta sufriendo di un deficiencia di acido graso omega-3.


text:
Fundacion General pa Cuido di Hende Grandi Aruba, ta conoci pa ofrece servicionan di cuido intramural pa hende grandi cu problemanan psycho-geriatrico y malesonan cronico complica. Durante di e pandemia SABA a encontra numeroso reto, entre otro, deficiencia di material pa desinfecta, como tambe tapaboca pa yuda evita contagio entre e hende grandinan bou di nan cuido.
Aruba Bank a duna un man na e fundacion y a haci un donacion di tapaboca pa aporta pa yuda preveni mas caso y protehe e demas empleadonan y residentenan. Den momentonan di necesidad ta importante pa para schouder cu schouder pa yuda esunnan mas vulnerabel den nos comunidad. Aruba Bank ta satisfecho di por a duna un man na SABA.


text:
Health tips for Young Professionals | Cindy van der Linde
Manage episode 290118824 series 2801599
Den nos entrevista cu Cindy nos a toca e tema di salud, cu un enfoke riba tip y strategia con young professionals por tuma miho cuido di nan salud.
Na banda di esaki, Cindy a conta nos tambe di su carera profesional, y con den 2020 ela descubri su pasion y a realisa con importante su su contribucion na e mundo medico ta. Den e episodio aki nos a toca e tema tambe di e asina yama "imposter syndrome" y Cindy a comparti cu nos tip nan practico con pa surpsa esaki. Spoiler arlet - eta cuminsa na sea habri pa feedback, sea honesto y ora bo haci fout asumi e responsabilidad aki, siña di esaki y sigui bai dilanti.
Spoiler alert - Ora nos a puntra Cindy pa comparti cu nos un "must-know" tip pa young professionals ora ta trata na salud - ela bisa nos
1. "take responsibility " di bo salud y realisa cu awor aki bo ta traha e fundeshi pa bo salud aki 10, 20 of 30 aña
2. Check ki ta e malesa nan chronico cu ta bin den bo famia (y haci check ups pa esaki nan)
3. Traha ariba un bon relacion cu bo dokter di cas
4. Busca y sigui "wellness" tip cu ta traha pabo
Tune in y haya sa mas!
Pa mas informacion di Dr. Cindy:
https://www.instagram.com/theoptimist_md/
https://www.facebook.com/cindy.vlinde
Note - Den episodio aki nos twt tin un entrevista cu Nurienne Arias Helder ariba World Health Day - y con abo por yuda trece mas conocemento pa e tema di salud pa e aña aki.
96 afleveringen


text:
NewsRosario2019
Rosario2019 Beach Tennis Masculino
Beach Tennis masculino kier lucha pa un medaya
Beach Tennis masculino kier lucha pa un medaya den e Weganan di Playa Rosario 2019.
E duo di beach tennis Aksel Samardzic y su partner Sandro Castro tin un solo meta pa e weganan na Argentina. Nan kier lucha pa un puesto entre e mihornan di e continente aki. Un meta cu no lo ta facil pero tampoco imposibel. Ambos lo kier hunga nan miho wega y pesey mes nan ta entrena 2 biaha pa dia y asina logra un medaya pa Aruba.
Mester bisa cu manera ambos a haya e noticia cu lo representa Aruba nan a entrena tur dia y a traha duro y dedica nan mes cien porciento ambos hungador ta super contento y orguyoso di por representa Aruba na un wega asina grandi. Aksel tin hopi tempo hungado beach tennis como pro level y ta den e top ranking mundial. Brazil y Venezuela lo bin duro y ta esnan mas dificil den e torneo aki.
Hopi exito na Aksel y Sandro.